ועדת הפנים והגנת הסביבה, כנסת 24, פרוטוקול מספר 44, 2021-10-26 13:00

וליד טאהא: שלום לכולם, אני מתכבד לפתוח את ישיבת הוועדה.

וליד טאהא: אנחנו בשעה טובה מגיעים לשלב ההצבעות בנושא שכל כך היה חשוב, כל כך עניין חלקים רבים באוכלוסייה.

וליד טאהא: היו פה דיונים מעניינים ביותר – נושא התחדשות עירונית, פרק ד' (בינוי ושיכון) מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2021 ו-2022), התשפ"א-2021, מ/1443.

וליד טאהא: הכנה לקריאה שנייה ושלישית, הסתייגויות והצבעות.

וליד טאהא: זה אומר שאני לא הולך לפתוח את הישיבה לדיונים וזכויות דיבור.

וליד טאהא: אנחנו עשינו את זה, נתנו לזה שעות על גבי שעות ונתנו לדיון להיות רחב מאוד, שיתפנו את כל מי שהיה צריך להשתתף.

וליד טאהא: אנחנו ניסינו להביא לניסוחים שיגשרו על הפערים שהיו בכמה מהסוגיות, והיו כאלה.

וליד טאהא: השתדלנו לעשות טוב ככל האפשר ולהביא לכאן להצבעות.

וליד טאהא: כמובן שיהיו סעיפים שעדיין יגידו עליהם שהם לא מדתיים, שהם פוגעניים, שהיה צריך לנהוג בהם אחרת – אבל זה מה שיצא בסוף.

וליד טאהא: אבל לפני שאתחיל עם צוות הייעוץ המשפטי אני רוצה לתת רשות דיבור באופן חריג לשני אנשים שיגידו בקיצור לגבי סוגיית ה-51, שהיא כמובן לא עולה, כדי לא לעורר סערות.

וליד טאהא: אתן לאביעד פרידמן, מנכ"ל משרד השיכון ואחריו לארז קמיניץ, המשנה ליועץ המשפטי לממשלה להגיד בקצרה את מה שסוכם בינינו בעניין הזה.

וליד טאהא: בבקשה, אביעד.

אביעד פרידמן: אני אנצל את רשות הדיבור גם להגיד ליושב-ראש הועדה וגם לכולם: עבורנו במשרד השיכון וגם ברשות להתחדשות עירונית זה יום היסטורי וחשוב.

אביעד פרידמן: אנחנו מאמינים ומקווים שבסוף התהליך הזה גובש פה חוק שהוא טוב ויגרום למספרים גדולים ולהגדלת יחידות הדיור, ויש בו בשורות היסטוריות לפריפריה, להתחדשות עירונית בפריפריה, אז אני רוצה להגיד לכולם תודה אחרי כל הוויכוחים, וכמובן גם להגיד תודה לקולגות שלנו במשרד האוצר ובמשרד המשפטים, באמת – אחרי הרבה מאוד זמן של עבודה אנחנו מתחייבים ומבטיחים שתבחנו אותנו ותראו את ההתקדמות ותראו כמה יחידות דיור יתווספו בשנים הקרובות בזכות הנקודה הזאת.

אביעד פרידמן: אז קודם כל תודה, ותודה מיוחדת ליושב-ראש הוועדה על הנהגת האירוע.

אביעד פרידמן: בנושא המבנים המסוכנים והמבנים הנופלים – קיימנו אתמול דיון עם כבוד השר אלקין, עם היועץ המשפטי לממשלה ועם המשנה.

אביעד פרידמן: הצגנו את כל הסוגיה שהיא באמת סוגיה מורכבת, ואני לוקח אחריות שכנראה לא הוכנה בצורה המספקת והחלטנו לקיים דיון מחודש בנפש חפצה, לבחון בהם את כל האפשרויות השונות, אף המרחיבות, כדי לתת מקום לפתרון בעיית המבנים כשחלק מתוך הפתרון הזה צריך לבוא גם, לטעמנו, בנושא של בחינת האחוזים וכמובן גם מבחינות אחרות.

אביעד פרידמן: אבל כל הדיונים יבואו לשם, בוועדה, לדיון מקצועי, שם ייבחנו כל השיקולים, המדתיות, ואני מקווה ובטוח שנגיע להסכמות.

אביעד פרידמן: זו הזדמנות טובה לאחל למשנה, שזה יומו האחרון בתפקיד שתהיה לו הצלחה רבה בתפקידו במקומות הבאים, שהוא יגיע לוועדה כמייצג של גורמים אחרים, ואז כמובן הוא יישמע, כרגיל, אחרת.

אביעד פרידמן: אז תודה רבה למשנה.

אביעד פרידמן: מקווה שדבריי תואמים את הסיכום.

ארז קמיניץ: צוהריים טובים.

ארז קמיניץ: אני לחלוטין מסכים לדברים שהועלו על ידי מנכ"ל משרד השיכון בהמשך לישיבה הלילית שהתקיימה אמש.

ארז קמיניץ: בהחלט, זו ההסכמה.

ארז קמיניץ: יתקיימו דיונים מהותיים לגופו של עניין.

ארז קמיניץ: יש מספר רעיונות כיצד להתמודד עם התופעה הזאת.

ארז קמיניץ: צריך לבדוק לעומק את מהותו.

ארז קמיניץ: כמובן, הממשלה תגיע לכנסת עם הצעה מגובשת, טובה ומוסכמת.

אורלי לוי אבקסיס: מה הרציונל לבטל את קרן ההתחדשות העירונית שאנחנו שמנו - - -

וליד טאהא: זה לא קשור, חברת הכנסת.

וליד טאהא: מה שארז מדבר עליו – אין לו קשר לקרן הזאת.

ארז קמיניץ: אז אני מודה למנכ"ל המשרד ולשר, וגם לחבר הכנסת בגין שהעלה את הנושא אמש.

זאב בנימין בגין: בהנחה שתסדרו בלעדיי בהמשך.

ארז קמיניץ: אני בטוח שנתייעץ.

וליד טאהא: אני אדאג שיסתדרו, חבר הכנסת בגין.

וליד טאהא: אני אדאג שיסתדרו.

ארז קמיניץ: ובהזדמנות הזו, אדוני, אני רוצה להודות לך ולחברי הכנסת על הדיונים הפוריים בהצעת החוק החשובה הזאת.

ארז קמיניץ: גם משרד המשפטים רואים בהצעה הצעה משמעותית וחשובה מאוד.

ארז קמיניץ: התרומה שלנו להתחשבות העירונית שהיא כל כך הכרחית במדינה מצטופפת כמו המדינה שלנו, היא חשיבה חדשה על זכויות הקניין, על זכויות תכנוניות.

ארז קמיניץ: אני חושב שהלכנו כברת דרך ארוכה מאוד בחשיבה הזאת על מנת לתמוך במאמץ - - -

אורלי לוי אבקסיס: וביטלתם זכויות של דיירים ותיקים פה.

אורלי לוי אבקסיס: אנחנו עבדנו מאוד קשה בכנסות הקודמות כדי לשמור על אותם דיירים של דיור ציבורי בהתחדשות עירונית וכדומה.

אורלי לוי אבקסיס: באתם ובאבכת חרב אחת והרסתם את כל העבודה שתגן על המסכנים של החברה.

וליד טאהא: חברת הכנסת אורלי לוי אבקסיס.

אורלי לוי אבקסיס: זה אוכלוסיות גם שלך, ביפו ובעכו ובערים המעורבות.

וליד טאהא: אלא שאת עושה את זה בזמן הלא נכון.

וליד טאהא: היו דיונים ומיצינו אותם.

אורלי לוי אבקסיס: הייתי פה - - -

וליד טאהא: בבקשה.

וליד טאהא: עכשיו הדיון פה – אמרתי, על הסתייגויות והצבעות.

וליד טאהא: אני נתתי באופן חריג זכות דיבור לאביעד ולארז.

ארז קמיניץ: אני רוצה להודות, ואני חושב שזו הצעת חוק חשובה מאוד, יש בה גם איזונים לגבי אוכלוסיות חלשות.

אורלי לוי אבקסיס: הם ממליצים פה על עסקת חבילה, להדיר את האוכלוסיות הוותיקות.

ארז קמיניץ: בכל מקרה, כמובן ככל שהכנסת לאורך השנים – כמו שאמר המנכ"ל, כמובן, תהיה בחינה שוטפת, אני בטוח שזה - - -

אורלי לוי אבקסיס: אני מקווה שתוסיפו כוח אדם לסיוע המשפטי כי יהיו פה הרבה שיצטרכו - - -

וליד טאהא: תודה רבה למשנה ליועץ המשפטי לממשלה.

אורלי לוי אבקסיס: עוד הסתייגות שאני רוצה לתת בעל פה: להגדיל את הסיוע המשפטי ולתת זכות לדיירים נפגעים לסיוע משפטי.

וליד טאהא: אנחנו עכשיו חוזרים לדיון לשמו התכנסנו.

וליד טאהא: אני רוצה לתת לצוות הייעוץ המשפטי של הוועדה בכל זאת לומר את ה - - -

זאב בנימין בגין: היושב-ראש, אני חושב שצריך לברך את ארז קמיניץ באופן מיוחד, תסלח לי, לפני שהוא עוזב.

וליד טאהא: נכון.

וליד טאהא: ארז מסיים את תפקידו, כבר הוכרז על המחליפה שלו, כרמית, אז אנחנו רוצים לאחל לך הצלחה.

קריאות: - - -

איתן גינזבורג: ארז, תודה רבה על כל העבודה לאורך כל השנים.

איתן גינזבורג: עשית עבודה מאומצת קשה ורבה בתחום האזרחי בכלל ותחום התכנון והבנייה בפרט.

איתן גינזבורג: אני זוכר אותך כשהיית הסגן של שרית דנה, ואת המאבקים שהיו פה בתוך הוועדה כשאיריס הייתה יועצת משפטית בוועדה.

איתן גינזבורג: תודה רבה לאורך כל הדרך על שליחותך הציבורית, הגם שהיו לפעמים חילוקי דעות.

אורלי לוי אבקסיס: ארז, אני רוצה להזכיר לך שאנחנו ישבנו יחד ובנינו את המתווה לפינוי של שוכרים שאינם זכאים של דיור ציבורי.

אורלי לוי אבקסיס: לצערי הרב, אותו מתווה שקבענו איך אנחנו מפנים את אותן דירות, שישבנו על זה לא מעט זמן – גם בוועדות וגם אצלך במשרד, והיינו גם עם היועץ המשפטי של משרד השיכון, ועוד עם יועצים נוספים.

אורלי לוי אבקסיס: אמרת שזה יהיה המתווה שישחרר לנו דירות לשוק החופשי.

אורלי לוי אבקסיס: מאז ועד היום לא רק שלא הוצאתם לפועל את אותו מתווה, אתם שיניתם אותו הלכה למעשה.

אורלי לוי אבקסיס: היום מה שקורה הוא ששר השיכון מפנה משפחות עם ילדים, נכים מדיור ציבורי, אבל לא מפנים את השוכרים המוסדיים.

אורלי לוי אבקסיס: אני חושבת שלא רק שפספסנו - - -

וליד טאהא: אורלי אבל - - -

אורלי לוי אבקסיס: אני מברכת אותו על ההישג אז, ואני אומרת שאני מקווה מאוד שאתה תעביר למי שמחליפה אותך את החשיבות של העבודה שעשינו אז, כדי שהיא לא תרד לטמיון.

וליד טאהא: בכל זאת אני חוזר לצוות הייעוץ המשפטי של הוועדה – הם יקראו את השינויים הכלליים בתוך הנוסח שפורסם, והכל בסיכום.

רעות בינג: דיברנו על הסעיפים שנוספו בדיון הקודם, וזו בעצם רק הקראת הנוסח.

רעות בינג: הסעיפים נמצאים אצלכם על המסך.

רעות בינג: בעמוד 7 הוספנו להגדרה "קשיש": "במקום 75 שנים” יבוא: 70” שנים" זה בעקבות ההערות כאן בוועדה על זה גם מי שהוא בן גיל 70 לגיל 75 יוכל ליהנות מהחלופות שהיזם מציע.

רעות בינג: בהקשר הזה זו הטבה שהוא חייב להציע.

רעות בינג: בפסקה 5 במקום "מחצית" כתבנו "שליש ההפרש”.

רעות בינג: בעמוד 13 הוספנו את המילים "ושישה חודשים" שהושמטו בנוסח הקודם.

רעות בינג: בעמוד 15 הוספנו את סעיף קטן (א1) – "הסיפה, החל במילים "ויגיש לה" תימחק.

רעות בינג: זה בעצם סעיף שמתייחס לקרן שבהצעת החוק הממשלתית שכחו לתקן.

רעות בינג: כיוון שכל הסעיפים שמתייחסים לקרן נמחקים אז גם הסעיף הזה נמחק.

רעות בינג: התיקון הבא הוא בסעיף 29.

רעות בינג: זה התיקון לסעיף של הקרן.

רעות בינג: אני קוראת: 2.

רעות בינג: שבעים מיליון שקלים חדשים מתוך הכספים שהועברו או שהיה צריך להעבירם עד ליום התחילה לקרן להתחדשות עירונית כמשמעותה בסעיף 2ד' לחוק רשות מקרקעי ישראל בהתאם להוראות סעיף 2ג(ב) לחוק האמור כנוסחם טרם יום התחילה של פרק זה, ייועדו לתמיכה במיזמי פינוי בינוי בגליל ובנגב, והיתרה תיועד לתקצוב הסכמי מסגרת בין מדינת ישראל לבין רשויות מקומיות".

רעות בינג: כל היתר הוא כמו שהיה בהצעה המקורית.

רעות בינג: ויש כאן תיקון בהפניה להחלטת הממשלה, 1 באוגוסט, 2021: "בסעיף זה – אלו ההגדרות: "גליל" – כהגדרתו בחוק הרשות לפיתוח הגליל, תשנ"ג-1993 "נגב" – כהגדרתו בחוק הרשות לפיתוח הנגב, תשנ"ב-1991 (4) שר הבינוי והשיכון ידווח לוועדת הפנים והגנת הסביבה של הכנסת עד ליום 30 באפריל בכל שנה על השימוש בכספים כאמור בפסקה (2) בשנה החולפת.

אורלי לוי אבקסיס: רגע, אין כאן שום דבר שהוא שינוי מהותי?

רעות בינג: בקרן – יש בעצם 70 מיליון שקלים שיועברו למיזמי פינוי בינוי בפריפריה.

אורלי לוי אבקסיס: לא, בשינויים שקראת בנוסח.

רעות בינג: זה מה שסוכם בדיון הקודם.

אורלי לוי אבקסיס: אני רק רוצה להעיר משהו לוועדה.

אורלי לוי אבקסיס: תראו, חלק מהתנאים שלנו - - -

וליד טאהא: עם כל הכבוד, אנחנו לא מעלים נושאים חדשים.

וליד טאהא: היא רק מחדדת דברים שסוכמו, על כן אני לא פותח את זה לדיון.

אורלי לוי אבקסיס: לא, לא הבנת אותי נכון – חלק מהאנשים עובדים בצורה מסוימת כדי שגם ייכנס להם לראש ויסתדר לפי הספריות הנכונות, שנוכל לשלוף.

אורלי לוי אבקסיס: אני, כשאני עובדת, כמו באקדמיה – אני כותבת לי הערות ביניים על הדף, אני יודעת לסמן לי.

אורלי לוי אבקסיס: אני מודה שהרבה יותר נוח לי לעבוד עם דפים מודפסים.

אורלי לוי אבקסיס: לכן אני חושבת שאולי מן העניין שנקבל גם דפים מודפסים של אותם שינויים, וכדומה, כדי שאם יש לנו הערות נכתוב לעצמנו לפני שנטריד אתכם על כל דבר קטן.

וליד טאהא: אבל פורסם נוסח, פשוט לא הדפסת אותו.

אורלי לוי אבקסיס: כשאנחנו נמצאים כאן בוועדה, היה נהוג וגם היום - - -

לאה קריכלי: זו מדיניות של הכנסת, כנסת ירוקה.

אורלי לוי אבקסיס: אז אנחנו יכולים לבקש?

אורלי לוי אבקסיס: כי אני לא יכולה לכתוב הערות ביניים על המסך.

אורלי לוי אבקסיס: אני מבקשת אם יש אפשרות לקבל נוסח מודפס עם השינויים החדשים.

לאה קריכלי: לכן אנחנו שולחים לחברי הכנסת.

וליד טאהא: בכל אופן – מה שעכשיו רעות בינג קוראת פורסם, זה לא משהו חדש.

וליד טאהא: אפילו התיקונים.

וליד טאהא: כל אחד מאתנו יכול היה לפתוח את הקבוצה ולראות את זה גם באתר הוועדה.

אורלי לוי אבקסיס: זה בסדר שפורסם, גם החוק עצמו פורסם, אז זה לא יהיה לנו מול העיניים?

אורלי לוי אבקסיס: זה להקל עלינו את העבודה.

וליד טאהא: אז שיהיה לך בטאבלט מול העיניים.

רעות בינג: אז אני ממשיכה.

רעות בינג: בעמוד 20 הוספנו במקום "יחידה נפרדת לצורך עסקי" – "כיחידה עצמאית נפרדת", ובעמוד 21 נוספו שני הסעיפים שעליהם דיברת בדיון הקודם.

רעות בינג: אני לא ארחיב, אני רק מקריאה: "(5א) אחרי סעיף 49כז יבוא: "זכות בדירת מגורים חילופית כדירת מגורים 49כז1 על אף האמור בחוק זה, נמכרה יחידת מגורים במכירה לפי סעיף 49כב, יראו זכות ליחידת מגורים חלופית שהתקבלה תמורת יחידת המגורים הנמכרת כדירת מגורים כהגדרתה בסעיף 9(ג) לעניין מס רכישה, או כדירת מגורים לעניין מס שבח, לפי העניין.

רעות בינג: " באותו עמוד: "(7א) אחרי סעיף 49לו יבוא: "זכות בדירת מגורים חילופית כדירת מגורים 49לו1 על אף האמור בחוק זה, נמכרה זכות במקרקעין שהיא יחידת מגורים במכירה לפי סעיף 49לג1, יראו זכות ליחידת מגורים שהתקבלה תמורת יחידת המגורים הנמכרת, כדירת מגורים כהגדרתה בסעיף 9(ג) לעניין מס רכישה, או כדירת מגורים לעניין מס שבח, לפי העניין".

רעות בינג: הדבר האחרון שהוא לא נמצא מולכם, אבל זה ממש ממש רק תיקון של נוסח ולא של מהות: בעמוד 6 – הוראות המעבר שנוגעות להיטל השבחה.

רעות בינג: בדיון הקודם הערנו שהן לא כתובות בצורה מספיק ברורה ולכן יש כאן נוסח אחר.

רעות בינג: אני רק קוראת אותו – זה רק שינוי של נוסח, לא של מהות: "(ג) הוראות סעיף 3א לתוספת השלישית לחוק התכנון והבנייה כנוסחו בסעיף 20(6)(א) לחוק זה, יחולו גם על תכנית לפינוי ובינוי כהגדרתה בסעיף קטן (ה) של סעיף 3א האמור (בסעיף זה – תכנית), שאושרה לפני המועד הקובע כהגדרתו באותו סעיף קטן (בסעיף זה – המועד הקובע); או שהוגשה לפני מועד הקביעה כמשמעותו בסעיף 3א(ב)(1) לתוספת השלישית לחוק האמור (בסעיף זה – מועד הקביעה) והכל בכפוף להוראות אלה:

רעות בינג: לא ניתן צו לגבי התכנית כאמור בפסקה (1) יחולו הוראות אלה:

רעות בינג: לא קבעה הרשות המקומית חלוקה לאזורים כאמור, רשאית הרשות המקומית עד למועד הקובע לקבוע לגבי מקרקעין בתחום תכנית שאושרה לפני יום הפרסום כי תחול חובת תשלום היטל ששיעורו מחצית מהיטל ההשבחה.

רעות בינג: אלו התיקונים שערכנו בנוסח.

וליד טאהא: צריך לומר שכל אלה פורסמו.

רעות בינג: למעט הסעיף האחרון שהוא שוב - - -

איתן גינזבורג: אתמול דיבר על זה תומר, שרק הניסוח לא היה ברור.

איתן גינזבורג: אין פה שינויים.

וליד טאהא: נכון.

וליד טאהא: רק התבקשו לעשות ניסוח ש - - -

וליד טאהא: רבותיי, עוברים להסתייגויות ולהצבעות.

וליד טאהא: אני רוצה להתחיל בהסתייגויות ששלחה סיעת ש"ס, מיכאל מלכיאלי.

וליד טאהא: אוריאל בוסו נמצא כאן כדי להציג את ההסתייגויות – 10 הסתייגויות לפרק ד' בינוי ושיכון והסתייגות אחת שלא תעלה להצבעה בכלל, כי הוועדה קבעה שהנושא כולו ייעשה בצורה אחרת – אביעד וארז בדיוק דיברו על אותה נקודה.

יצחק פינדרוס: אבל הסתייגות - צריך להעלות אותה.

יצחק פינדרוס: אפשר להצביע נגד.

רעות בינג: ההסתייגות חורגת מהנושאים שעליהם דובר בהצעת החוק הזו.

רעות בינג: היא לחוק אחר לגמרי, בנושא אחר, ולכן - - -

וליד טאהא: על כן גם היא לא עלתה לדיון בוועדה, כי אמרנו שצריך להביא אותה בצורה מסודרת יותר, היא מחייבת דיון מעמיק יותר.

וליד טאהא: אנחנו לא מצביעים עליה ולא מעלים אותה כהסתייגות.

קריאות: - - -

וליד טאהא: חבר הכנסת בוסו יסביר, ואף אחד לא צריך להסביר את זה במקומו.

וליד טאהא: הוא יקבל עכשיו זכות דיבור.

וליד טאהא: אנחנו נצביע על ההסתייגויות בבת אחת.

איתמר בן גביר: כמה זמן אתה נותן לכל הסתייגות?

אורלי לוי אבקסיס: לתשומת ליבה של היועצת המשפטית של הוועדה - - -

אוריאל בוסו: ההסתייגויות יקבלו את זמן הדיבור במליאה לפי מספר ההסתייגויות.

אוריאל בוסו: כרגע, בהצבעות – אני הולך לוועדות אחרות ואתם - - - גם ככה.

אורלי לוי אבקסיס: הסתייגויות פה אפשר לנמק, והשאלה שלי היא כזו: מאחר שלכל סעיף שאתם החלטתם נושא שווה סעיף או תת סעיף, למרות שיש לנו מחלוקת על זה – על זה אנחנו נדבר בהמשך, אני רוצה להסב את תשומת לבכם כי אנחנו כמציעים או מסתייגים יכולים לבקש דיון סיעתי, בין סעיף לסעיף או בין סעיף קטן לסעיף קטן אחר אנחנו נבקש הסתייגות סיעתית.

אורלי לוי אבקסיס: ברגע שאתם הופכים את זה למין סעיף סל אתם בעצם גוזרים עלינו אי יכולת להשתמש בתקנון - - -

וליד טאהא: זה לא כלל של קואליציה ואופוזיציה.

וליד טאהא: אני דיברתי עם חבר הכנסת אוריאל בוסו והוא הסכים לזה.

וליד טאהא: כשנגיע אליך, תרצי לעשות את זה – אז נסתדר מולך בעניין הזה.

וליד טאהא: אבל בינתיים, מול סיעת ש"ס אנחנו עושים את זה בצורה שסיכמנו.

וליד טאהא: אני נותן לו זכות דיבור, שהוא ימצה, ואחרי זה מצביעים על ההסתייגויות שלהם בחבילה אחת.

וליד טאהא: בבקשה, אוריאל בוסו.

איתמר בן גביר: רגע, רגע.

איתמר בן גביר: יש עוד שאלה.

וליד טאהא: זה לא קשור אליך, אתה לא צריך לשאול.

וליד טאהא: זה לא נוגע אליך.

איתמר בן גביר: אתה שומע מה אתה אומר?

וליד טאהא: כן, אני שומע טוב מאוד.

איתמר בן גביר: מה סדר ההסתייגויות?

איתמר בן גביר: אני רוצה לדעת.

וליד טאהא: בבקשה, בוסו.

איתמר בן גביר: הכול בסדר אתך?

איתמר בן גביר: אני שואל אותך על זמנים.

וליד טאהא: זכות הדיבור היא שלך, בוסו.

איתמר בן גביר: הוא לא נורמלי.

איתמר בן גביר: שואלים אותך על זמנים, אתה לא רוצה להגיד זמנים?

וליד טאהא: אתה לא אומר משפטים לא ראויים ליושב-ראש, כי תמצא את עצמך בחוץ.

איתמר בן גביר: אבל אני שואל אותך שאלה, תתייחס אלי כמו אל בן אדם.

וליד טאהא: אני לא אתן לך את התענוג לטרפד את הדיון.

וליד טאהא: אז תפסיק להתערב בדברים שלא נוגעים לך.

איתמר בן גביר: - - - שמעת מה שאלתי?

וליד טאהא: אני לא רוצה לשמוע מה שאלת, גם.

וליד טאהא: בבקשה, בוסו.

איתמר בן גביר: פשוט לא נורמלי.

איתמר בן גביר: אני לא מבין את זה.

איתמר בן גביר: מה זה הדבר הזה?

אוריאל בוסו: אני רוצה בשם סיעת ש"ס – חבר הכנסת מלכיאלי הגיש הסתייגויות.

אוריאל בוסו: מבלי להיכנס לפרטי ההסתייגויות אני רק אומר בשתי מילים בנושא החוק שמונח כאן לפניכם: כמי שהיה למעלה מעשור חבר ועדה מחוזית והרבה יותר מעשור יושב-ראש ועדה מקומית ומכיר את נושא התכנון והבנייה לפני ולפנים, אין ספק שמדובר למעשה לכאורה בחוק שעושה פה תיקון אמיתי והיסטורי לכל נושא הפינוי בינוי.

אוריאל בוסו: כמי שלוקח אחורה בפרספקטיבה מול משרד השיכון והאגף להתחדשות עירונית אפשר לספור כמעט על שתי ידיים עד לפני תקופה לא ארוכה – את כל הפינוי בינוי שהיו במדינת ישראל כאפשרויות לביצוע.

אוריאל בוסו: זה דבר שהיה קשה, מהרבה סיבות – משפטיות, תכנוניות, עד שהגיעו אחר כך המנופים של תמ"א 38 על תיקוניו, אחר כך – 1,2, ו-3, ואז זה התחיל לזוז קצת.

אוריאל בוסו: כרגע מדובר למעשה לכאורה בתיקון שיאפשר לקדם את ההליך הזה.

אוריאל בוסו: המקרה שקרה בחולון זה עוד אבל דרך שמחייב את כולנו למחשבה ולתיקון אמיתי כי כרגע אני שומע בכל מיני רשויות שמפנים דיירים ואחרי יומיים מחזירים אותם, עוד פעם מפנים – ההיסטריה לא מוסיפה, בטח לא לבריאות של הדיירים במקומות הוותיקים, ובטח גם לרשויות, שאף אחת כרגע לא רוצה לקחת אחריות.

אוריאל בוסו: לכן אני אומר שהחוק הזה הוא למעשה חוק חשוב, היסטורי, שיכול לקדם.

אוריאל בוסו: בד בבד צריך גם לזכור שבחוקים הללו מדובר בסוף באנשים מוחלשים, אנשים שלא תמיד - - -

יצחק פינדרוס: איזה הסתייגות הורדתם?

אוריאל בוסו: את הדף שהוגש בנפרד.

יצחק פינדרוס: מה שכתוב שזה של מלכיאלי?

אוריאל בוסו: יש דף אחד עם שורה אחת ודף נוסף עם 10 הסתייגויות.

אוריאל בוסו: אז אני אומר – צריך לזכור שבסוף, במתחמים הללו נמצאים אנשים מוחלשים, אנשים שלא תמיד יודעים לזעוק.

אוריאל בוסו: צריך להיזהר שלא יבוא החוק וידרוס את האנשים שיעמדו מול טייקונים, וכשאני אומר טייקונים זה גם רשויות התכנון או רשויות משפטיות וגם יזמים.

אוריאל בוסו: זה הדבר הכי חשוב שצריך לתת לכל חבר ועדה ולצוות המשפטי – בד בבד עם התכנון לאפשר שגם כאשר המתחמים האלה יתקדמו זה לא יהיה תוך רמיסה של האנשים שנמצאים במתחמים הללו.

אוריאל בוסו: חוץ מכך שעשיתם תיקון מסוים לגבי יזמים שקונים דירות בפרויקטים האלה, אבל זה מינורי על יד מי שבאמת נמצא בסוף במתחמים הללו.

אוריאל בוסו: אני גם יודע את זה שיש מתחמים שהם בבעלות ממשלתית – ההתייחסות היא אחרת, גם של הרשויות התכנון וגם של הרשויות המשפטיות.

אוריאל בוסו: אלה הנקודות שצריך להסתכל עליהן בחוק.

אוריאל בוסו: אלה הנקודות שצריך להסתכל עליהן בחוק.

אוריאל בוסו: יש כאן מספר הסתייגויות שהוגשו על-ידי סיעת ש"ס.

אוריאל בוסו: מבחינתי אפשר להצביע עליהן כיחידה אחת.

וליד טאהא: תודה רבה לך.

וליד טאהא: נימקת בשם סיעת ש"ס.

יצחק פינדרוס: אחרי שראיתי, אני שמח שהורדת את ההסתייגות הזאת.

וליד טאהא: בכל זאת, לגבי חבר הכנסת אוריאל בוסו – אני מעלה להצבעה את ההסתייגויות שהגישה סיעת ש"ס ונומקו על ידי חבר הכנסת בוסו, בחבילה אחת, כהסכמתו.

וליד טאהא: מ-1 עד 10.

וליד טאהא: מי בעד ההסתייגויות של סיעת ש"ס ונומקו על ידי חבר הכנסת אריאל בוסו?

וליד טאהא: הצבעה בעד – אין נגד – 3 נמנעים – אין הסתייגויות סיעת ש"ס לא התקבלו.

וליד טאהא: ההסתייגויות לא התקבלו.

אורלי לוי אבקסיס: ברשותך, אדוני היושב-ראש, אני יודעת שנוכחותי פה גורמת לא שקט, אז אני רוצה לפתור אתכם מהעול הזה.

וליד טאהא: לא, הכול בסדר.

וליד טאהא: את דווקא עושה אקשן, אבל אני אגיד משהו אחר:

וליד טאהא: כל חברי האופוזיציה שהגיעו אלי היום, כולם ללא יוצא מן הכלל רצו לדבר ראשונים.

וליד טאהא: אז אם הייתי מסתדר טכנית לתת לכולכם לדבר ראשונים – הייתי נותן, אבל טכנית אי אפשר לעשות את זה.

יצחק פינדרוס: אני נעלבתי עכשיו ממך, כי אני חבר אופוזיציה ולא ניגשתי אליך.

יצחק פינדרוס: החלטת שאני לא באופוזיציה?

קריאות: - - -

אורלי לוי אבקסיס: למען הדיוק: בתחילה ביקשנו לא לדבר ראשונים כי אנחנו במקביל בכמה ועדות ויש לנו הרבה הסתייגויות מהותיות שאנחנו צריכים לנמק אותן, ואני אספר לך מה קרה בוועדה של יוליה מלינובסקי, ועדת הכשרות.

אורלי לוי אבקסיס: איחור של דקה של חבר כנסת, והיא פסלה את כל ההסתייגויות של כל הסיעה, לא נתנה להם לנמק.

אורלי לוי אבקסיס: אחר כך, בהתערבות של שגית אפיק היועצת המשפטית של הכנסת ניתנה הזכות של להגיש הסתייגויות, שזה הזוי.

אורלי לוי אבקסיס: ולכן אנחנו לא רוצים ליצור מצב שבו מישהו יתפוס אותנו על השנייה.

אורלי לוי אבקסיס: אז אנחנו מנסים לג'נגל בתוך המערכת הדי מוזרה, שהיא חדשה לנו.

אורלי לוי אבקסיס: לכן אמרתי – אעשה את זה בקצרה.

אורלי לוי אבקסיס: יש הסתייגות אחת נוספת שהגשתי עכשיו.

אורלי לוי אבקסיס: הגשתי כ-9 הסתייגויות.

וליד טאהא: עקרונית אנחנו נותנים זמן להגשת הסתייגויות.

אורלי לוי אבקסיס: הגשנו.

וליד טאהא: לגבי מה שהגשת בעל פה - - -

אורלי לוי אבקסיס: מותר לי.

יצחק פינדרוס: היא הגישה בעל פה כי הורידו עכשיו את הזכות.

וליד טאהא: אם היועץ המשפטי יאשר גם אני אאשר – הכול בסדר.

יצחק פינדרוס: אבל זה בעקבות השינויים שעשיתם.

וליד טאהא: אז ההחלטה היא שלי – בסדר.

וליד טאהא: אני רוצה לדעת על מה ההסתייגות.

וליד טאהא: את רוצה לנמק את כל ההסתייגויות בפעם אחת?

אורלי לוי אבקסיס: בגלל שאנחנו צריכים להיות בוועדות נוספות אנחנו נעשה את זה כפי שעשה חבר הכנסת בוסו.

וליד טאהא: וגם להצביע בבת אחת על כולן?

אורלי לוי אבקסיס: לא, אני מעדיפה שיצביעו על כל אחת כי יכול להיות שחלק מהסעיפים פה ידברו אל חברי הקואליציה כי באמת אלה הסתייגויות ענייניות.

אורלי לוי אבקסיס: עדיף להצביע על כל הסתייגות, כי יכול להיות שתהיה לנו הזדמנות לתת באמת סעד לאנשים ותיקים שחלילה וחס עלולים למצוא את עצמם מחוץ להתחדשות העירונית רק בגלל שאין להם כסף.

וליד טאהא: אז חברת הכנסת אורלי לוי תדבר על כל ההסתייגויות בפתיח ואחרי זה נצביע על כל סעיף בנפרד.

אורלי לוי אבקסיס: אז ככה – ראשית, הסתייגות מס' 1 שלי היא מחיקת סעיפים 28 ו-29.

אורלי לוי אבקסיס: ולחלופין, אם זה לא יתקבל אז אני רוצה להוסיף סעיף 29(2)(א): להוסיף 100 מיליון שקלים חדשים מהכספים שהועברו או שהיה צריך להעבירם עד ליום התחילה לקרן להתחדשות עירונית כמשמעותה בסעיף 2ד' לחוק רשות מקרקעי ישראל כמשמעותה בסעיף 2(ד) לחוק בהתאם להוראות סעיף 2ג(ב) לחוק האמור, כנוסחם טרם יום התחילה של פרק זה, ייועדו בתמיכה למיזמי פינוי ובינוי שיכללו בנייה והקצאת דירות לטובת מאגר הדיור הציבורי.

אורלי לוי אבקסיס: תראה, לאורך השנים המלאי של הדיור הציבורי הלך והצטמצם.

אורלי לוי אבקסיס: התור של הזכאים לדיור ציבורי הלך וגדל.

אורלי לוי אבקסיס: מאחר ולא נעשה פה – ויש פה את מי שהיה גם היועץ המשפטי של משרד השיכון – לא נעשתה באמת לצערי הרב עבודה מספיק לאורך השנים, פרט לתקופתו של יואב גלנט, אולי – במלאי נוסף של דיור ציבורי, אז אנחנו מוצאים שהמדינה גם מוציאה כספים מיותרים בהשתתפות בשכר דירה בשוק החופשי, ב-2.2 מיליארד שקלים לשנה.

אורלי לוי אבקסיס: תחשבו, אם היה מדובר ב-20 מיליארד שקל ב-10 שנים היינו פותרים את כל בעיית הדיור הציבורי.

אורלי לוי אבקסיס: בסוף התקופה של עשור המדינה תיתן 22 מיליארד שקל לבעלי הדירות.

אורלי לוי אבקסיס: מרכז אדווה הוכיח שעשירונים 10-9 הם הנהנים העיקריים מהכסף של ההשתתפות בשכר דירה של זכאים של דיור ציבורי, הם הנהנים, ולכן הם הופכים להיות המשקיעים של דירות שהם אפילו לא במינימום של האבזור או של ההכנה שלהם לאכלוס של משפחות עם ילדים.

אורלי לוי אבקסיס: כשאנחנו מסתכלים על הדבר הזה, אני מבקשת – כי ברוב המקרים של התחדשות עירונית לוקחים את המבנים הישנים, ואז אומרים – אם זה מטעמים של ביטחון, חיזוק מבנים וגם פני העיר, שאנחנו ממש בעד זה – למען הספר ספק, וגם תוספת של דירות כדי לפתור את בעיית הדיור, אז יש באמת אינטרסים שהולכים יד ביד, וכולנו בעד.

אורלי לוי אבקסיס: הבעיה היחידה היא שבדרך כלל המבנים האלה המאוד מאוד ישנים, מי שמאכלסים אותם הם אוכלוסיות מוחלשות.

אורלי לוי אבקסיס: בחלקם הגדול מדובר בדיור ציבורי שאם פעם היה דיור ציבורי של 4 קומות אז היום רוצים להוריד את המבנים האלה ולהפוך אותם למגדלים רבי קומות, שלצערי הרב בחלק מהמקרים האוכלוסיות האלה לא יכולות לעצמן אפילו לשלם את דמי הוועד החודשי כי לפעמים זה יותר ממה שהם משלמים עבור הזכות לדירה בדיור ציבורי, אם יש להם את כל ההנחות.

אורלי לוי אבקסיס: לא ייתכן שאנחנו נשים עכשיו 70 מיליון שקל ונגיד שפתרנו את הבעיה.

אורלי לוי אבקסיס: אני מבקשת להוסיף בסעיף הזה 100 מיליון שקלים הקצאה לדיור הציבורי.

וליד טאהא: מבקשת להוסיף עוד 30 על ה-70.

אורלי לוי אבקסיס: לא.

אורלי לוי אבקסיס: אני מבקשת להוסיף 100 מיליון שקלים.

אורלי לוי אבקסיס: עכשיו – הוספת סעיף 20(2)(ב): 50 מיליון שקלים חדשים מתוך הכספים שהועברו או שהיה צריך להעבירם עד ליום התחילה לקרן להתחדשות עירונית כמשמעותה בסעיף 2ד לחוק רשות מקרקעי ישראל בהתאם לסעיף 2ג(ב) לחוק האמור, כנוסחם טרם יום התחילה של פרק זה, ייועדו לסיוע במימון תחזוקה לטווח ארוך בשל רכוש משותף במתחמי ההתחדשות עירונית.

אורלי לוי אבקסיס: יש פה מי שעזר לנו אז לנסח את זה.

אורלי לוי אבקסיס: אז הוא היה היועץ המשפטי של משרד השיכון, אלעזר.

אורלי לוי אבקסיס: הוא עשה עבודה מצוינת, ואנחנו בוועדה הצלחנו להביא הרבה מאוד סעדים לאותן אוכלוסיות מוחלשות.

אורלי לוי אבקסיס: עכשיו הסעיף הזה מדבר על כך שהכסף הזה בעצם, כמו שהיא הרציונל שלנו בהקמת הקרן, שישמש את אותם דיירים לשלם את השכר החודשי – האור בחדר המדרגות, הגינון.

אורלי לוי אבקסיס: כי אם אין להם את הכסף הזה הם מודרים, אם הם ירצו בכך או לא ירצו בכך.

אורלי לוי אבקסיס: לכן אני מבקשת, כדי שאנחנו לא נהיה אלה שעושים טרנספר במשמעות החברתית של המילה.

אורלי לוי אבקסיס: אנחנו בעצם מוציאים אותם ממרכז הערים וזורקים אותם אני לא יודעת לאן.

אורלי לוי אבקסיס: ופה, בסעיף הזה אני באה לבקש שלפחות תהיה להם היכולת להישאר בקהילה שלהם, להישאר בסביבה שלהם ועדיין ליהנות גם, כי אנחנו לוקחים להם זכויות.

אורלי לוי אבקסיס: אז לפחות להבטיח שהם יוכלו לשלם את דמי הוועד ולא להיזרק החוצה או לצבור חובות שהם לא יוכלו לעמוד בהם.

אורלי לוי אבקסיס: אני חושבת שזה מאוד הגיוני.

אורלי לוי אבקסיס: לכן אני מבקשת מחברי הכנסת מתוך הקואליציה – תסתכלו על האנשים האלה.

אורלי לוי אבקסיס: תדעו במה אנחנו מדברים.

אורלי לוי אבקסיס: אני מבקשת את התמיכה שלכם לפחות בסעיף הזה כי אחרת אתם עושים טרנספר, ואתם עושים טרנספר לאוכלוסיות מוחלשות, בדרך כלל אלה אוכלוסיות או של נכים או של קשישים שנשארו בדירות האלה.

אורלי לוי אבקסיס: אני פונה אליך, אדוני בערים המעורבות – קח את יפו, את עכו, את לוד.

אורלי לוי אבקסיס: המבנים שיכנסו שם להתחדשות עירונית יש בהם אוכלוסייה מעורבת, אני יודעת.

אורלי לוי אבקסיס: סבא וסבתא שלי מלוד, יש לי משפחה בעכו.

אורלי לוי אבקסיס: וכשאנחנו מדברים על הדבר הזה, אז כל האוכלוסייה תיפגע, והאוכלוסייה דווקא שחיה בשלום במקומות האלה, הוותיקה, אלו שלאורך השנים מסתדרים, ואנחנו לא מדברים על צעירים חמומים וכאלה.

אורלי לוי אבקסיס: מה שיקרה – אנחנו נדיר אותם מהמקומות האלה, את המבוגרים של החברה הערבית, את המבוגרים של הפריפריה החברתית במדינת ישראל, ואנחנו אומרים להם – לא יהיה לכם כסף לשלם על האור בחדר המדרגות, אין לכם זכות לחיות בבניין שלכם.

אורלי לוי אבקסיס: זה כמו כפר שלם בסוף, רק בסיטואציה אחרת.

אורלי לוי אבקסיס: אנחנו אומרים להם עכשיו: האדמה, הקרקע שאתם חיים בה שווה יותר מכם.

אורלי לוי אבקסיס: הערך הכלכלי שווה יותר מהערך האנושי.

אורלי לוי אבקסיס: ואנחנו יוצרים פה איזושהי תופעה שבעיניי היא פשע חברתי.

אורלי לוי אבקסיס: לכן אני מבקשת מכם להקשיב לתוכן.

אורלי לוי אבקסיס: אני לא באתי להקניט.

אורלי לוי אבקסיס: לכן אני חושבת שעל כל סעיף כדאי להצביע בנפרד, כי אולי בחלק מהדברים אני אצליח לשכנע.

אורלי לוי אבקסיס: נעבור להסתייגות הבאה: סעיף 4 – הסתייגות 4: בסעיף 1 תימחק הגדרת המונח "דירת תמורה" ובמקומה יבוא: "התמורה המרבית" – מירב הזכויות במקרקעין שניתן לקבל בעסקת פינוי בינוי שנעשתה מרצון בין מוכר לבין קונה אך לא פחות מ "דירת התמורה", כהגדרתה בסעיף 17 לחוק הרשות הממשלתית להתחדשות עירונית.

אורלי לוי אבקסיס: אני אקרא עוד שתי הסתייגויות ואסביר אותן כי הן ביחד: "אחרי סעיף 2(ב)(19 יבוא סעיף 2(ב)(1א): "התמורה שהוצעה לבעל דירה או חוכר לדורות פוגעת בזכויותיו היחסיות במקרקעין או שאינה מקנה לו לפי חלקו את התמורה המירבית.

אורלי לוי אבקסיס: והסתייגות נוספת: "בסעיף 2(ב)(6) בכל מקרה שנאמר "דירת התמורה" או "דירת תמורה" יבוא המילים: "התמורה המרבית" ו "תמורה מרבית".

אורלי לוי אבקסיס: ולמה זה?

אורלי לוי אבקסיס: התיקון המוצע נועד למנוע פגיעה חמורה ובלתי נחוצה בזכויות הקניין של בעלי הזכויות במתחמי פינוי בינוי וזאת במיוחד לאור ההצעה להגדיל את כוחו של הרוב לכפות הסדרים כאלה על המיעוט.

אורלי לוי אבקסיס: זכויות הקניין של בעלי דירות וחוכרים לדורות, לרבות חוכרים של מקרקעי ישראל שהבעלות בדירותיהם עברה או מיועדת להעברה אליהם, בין אם נרשמה במרשם המקרקעין ובין אם טרם נרשמה, נגזרות מחלקם היחסי במקרקעין.

אורלי לוי אבקסיס: כאשר נעשית עסקת פינוי בינוי, יש מקום לדאוג לכך שכל בעל זכות במקרקעין ערב העסקה יקבל בעקבותיה את החלק היחסי בדירות התמורה שייבנו על הפרויקט.

אורלי לוי אבקסיס: מטרת התיקון המוצע למנוע מרוב מיוחס של בעלי המקרקעין להפעיל את מנגנוני החוק במקרה שבו התנגדות המיעוט נובעת מקיפוח יחסי שלו.

אורלי לוי אבקסיס: כמו כן נועד התיקון לחייב שמאי מקרקעין הדנים בשומת דירות התמורה לצורך קביעת כדאיות העסקה לקחת בחשבון את מלוא התמורות שבעלי הזכויות במקרקעין יכולים לקבל בעסקה בשוק החופשי בהתאם לחלקם היחסי ולא להסתפק בהנחה המינימליסטית של תמורה "סבירה", ושוב – אנחנו מדברים על אוכלוסיות מוחלשות.

אורלי לוי אבקסיס: החזקים תמיד טובים במיצוי זכויות, תמיד יכולים לשכור את עורכי הדין ורואי החשבון.

אורלי לוי אבקסיס: יש להם את היכולות להגן על הזכויות שלהם, להגן על הנכסים שלהם ועל הקרקע להם.

אורלי לוי אבקסיס: פה אני מדברת על אוכלוסייה שהיא אדישה לא מבחירה, אלא מתוך חוסר יכולת לשכור את השירותים של אלה שיגנו על הזכויות שלה.

אורלי לוי אבקסיס: לכן אני רוצה להבטיח שדווקא האוכלוסייה הזו תקבל הסכום המרבי – אין לה אפשרות אחרת למקסם, כי רוב הבנייה בעצם נעשית על הזכויות שלהם במקרקעין.

אורלי לוי אבקסיס: בזמן שהם יושבים בדירה הזאת יש להם זכות על המקרקעין האלו.

אורלי לוי אבקסיס: וברגע שאנחנו אומרים – אנחנו נגזול את זה מכם, אנחנו עושים עוול גדול, אנחנו מונעים מהם את היכולת כמו שכל אחד נורמטיבי בעולם חומרני רוצה למקסם את הזכויות שלו.

אורלי לוי אבקסיס: אז פה אני אומרת: כשאין לך עורך-דין, כשאין לך את הזכויות שלך, כדאי שאנחנו כמחוקקים נראה דווקא את מקרי הקיצון האלה ונדע לתת גם להם באיזה אופן את הסעד המתבקש.

אורלי לוי אבקסיס: הסתייגות 7 – בסעיף 1(ב) להוסיף סעיף (4): לאחר המילים "בעלי דירות" יבואו המילים "המתגוררים במתחם 3 שנים לפחות".

אורלי לוי אבקסיס: ולמה אני אומרת את זה, אדוני היושב-ראש?

אורלי לוי אבקסיס: יש היום המון כרישי נדל"ן, יזמי נדל"ן, יש המון כאלה שמזהים עסקאות.

אורלי לוי אבקסיס: זאת אומרת, הם יודעים שעכשיו במיוחד – ואני בעד שכל המבנים יעברו בדיקה ונדע מה קורה, אבל יש עכשיו מין גל כזה שצריך להיות ערניים אליו שכל מבנה שיש בו סדק כזה או אחר, וכשראש העיר רוצה להיפטר מבעייתיים כאלה שלא ממש נכנסים לפינוי בינוי, הוא יכול להביא איזה מהנדס שיגיד - - -

יצחק פינדרוס: לא ראש העיר – אחד התורמים שלו בפריימריז.

וליד טאהא: אבל צריך לשים לב שזה סותר את ההסתייגות של ש"ס.

יצחק פינדרוס: אמרתי שטוב שהוצאת את זה.

יצחק פינדרוס: זה אחד - - - זה כמו בחוק הכשרות ולהב 443, אחד הפשעים הכי גדולים שנעשים.

יצחק פינדרוס: המשטרה – מה זה מעניין אותה.

אורלי לוי אבקסיס: אדוני היושב-ראש והיועצת המשפטית.

אורלי לוי אבקסיס: מה שיכול לקרות ובעצם קורה גם היום - אנשים אומרים: זה מועמד לפינוי בינוי, אני אקנה פה דירה או שתיים להשקעה, אפילו דירה אחת ואחת במקום אחר.

אורלי לוי אבקסיס: האנשים האלה לא מתגוררים בבניין.

אורלי לוי אבקסיס: הם רואים בדבר הזה עסק כלכלי נטו.

אורלי לוי אבקסיס: לכן אני באה ואומרת שצריך לדרוש שלפחות מעמדם של האנשים שחיים בבניין הזה, שזה מרכז החיים שלהם, הבית שלהם במובן המעשי של המילה, לא ייספרו באותה מידה כמו המשקיעים שאפילו לא גרים באותו בניין.

אורלי לוי אבקסיס: לא מעניין אותם מה קורה שם, לא מעניין אותם חיי הקהילה שם.

אורלי לוי אבקסיס: הם רואים בזה עסק כלכלי נטו.

אורלי לוי אבקסיס: עיני לא צרה בהם, כמובן, אבל אני רוצה שנתייחס באופן שונה לאלה שגרים בתוך הבניין, לאלה שגרים שם לפחות שלוש שנים.

אורלי לוי אבקסיס: האינטרס שלהם שונה מהאינטרס של המשקיעים.

אורלי לוי אבקסיס: ופה אני באה ומבקשת מכם לשים לב לשוני כשאנחנו משנים את זה.

אורלי לוי אבקסיס: יש את אלה שקנו את הדירה להשקעה – יש להם עניין לעשות את זה כמה שיותר מהר, כי כמה שיותר מהר הם ממקסמים את הרווח, והם רואים את שורת הרווח בצורה הרבה יותר מהריה.

אורלי לוי אבקסיס: אז אנחנו רוצים להוסיף את ההפרדה בין דיירים ותיקים ובין משקיעים, גם אם זה דירות בודדות.

אורלי לוי אבקסיס: מה זה הצלצול?

וליד טאהא: אולי מזכירים לך שבשעה 14:00 היית צריכה ללכת לוועדה אחרת.

וליד טאהא: אז גלשת בכמה דקות כבר.

אורלי לוי אבקסיס: איך אפשר?

אורלי לוי אבקסיס: אם היו לנו נורבגים היינו שולחים אותם ואז הם היו עושים את ה - - -

וליד טאהא: אתם התחלתם עם הנורבגים, ואחרים לקחו את הפטנט.

אורלי לוי אבקסיס: תקשיב, יש היגיון – ואני הולכת עם ההיגיון הזה, דרך אגב, שכשאתה בממשלה של 61 וכל קול יכול להפיל את הקואליציה, אז 4 נורבגים זה הגיוני, כי זה משמר לך את רשת הביטחון.

אורלי לוי אבקסיס: אז אתה מחליט – אולי שר החוץ, שר האוצר, ואולי עוד שר – יהיו להם נורבגים, כדי שהמדינה תתפקד, כדי ששר החוץ יוכל לנסוע בלי לסכן את הממשלה כולה.

אורלי לוי אבקסיס: ואני רוצה לציין שהליכוד השתמש בנורבגים.

אורלי לוי אבקסיס: אבל להפוך את זה לעשרות נורבגים וגם הנורבגים לא מגיעים לעבודה?

וליד טאהא: רק צריך לציין שאנחנו לא השתמשנו בזה.

אורלי לוי אבקסיס: נכון, ואני רוצה לציין שהליכוד השתמש רק בנורבגי אחד.

קריאות: - - -

אורלי לוי אבקסיס: אני מסכימה עם ההיגיון של 4 נורבגים כדי לשמר את הקואליציה ולא עשרות נורבגים שבסוף עושים שביתה איטלקית.

אורלי לוי אבקסיס: אולי היינו צריכים לקרוא להם איטלקים אז זה היה יותר מובן.

אורלי לוי אבקסיס: אתמול ב-01:30 בלילה – אנחנו היחידים, מהאופוזיציה.

שרון רופא אופיר: גם אני.

שרון רופא אופיר: נורבגית.

אורלי לוי אבקסיס: היית במליאה?

אורלי לוי אבקסיס: אם היית ב 01:30 במליאה היית יודעת - - -

שרון רופא אופיר: יחד איתך במליאה, ורק אז נסעתי למלון.

אורלי לוי אבקסיס: ראית מה היה עם החבר שלך?

שרון רופא אופיר: ראיתי.

אורלי לוי אבקסיס: אוקיי, אני לא ראיתי אותך שם, אבל יכול להיות שהיית בהפסקה.

קריאות: - - -

שירלי פינטו קדוש: (באמצעות שפת הסימנים) בכל מקרה, אורלי – רק שתדעי שבימים שיש מליאה בשעה 14:00 יש צלצול, אם תגיעי לוועדות אולי תשמעי אותו.

אורלי לוי אבקסיס: יא חצופה קטנה.

אורלי לוי אבקסיס: אם את אומרת את זה בשקט, זה כאילו את לא אומרת?

אורלי לוי אבקסיס: אני פה 13 שנה.

שירלי פינטו קדוש: (באמצעות שפת הסימנים) לא אמרתי את זה בשקט בכלל, אמרתי את דעתי.

שירלי פינטו קדוש: מצלצלים פה ב 14:00 - - -

אורלי לוי אבקסיס: את עדיין חצופה ואת מציפה את כל מה שרע בדבר הזה.

אורלי לוי אבקסיס: למה?

אורלי לוי אבקסיס: 13 שנה אני פה.

אורלי לוי אבקסיס: אין ח"כ בכנסת יותר מעוטר ממני: הפרלמנטרית המצטיינת של המכון הישראלי לדמוקרטיה - -

שירלי פינטו קדוש: מעולה, אז תגיעו גם בכנסת הזאת לוועדות, כאופוזיציה.

שירלי פינטו קדוש: תשרתו את העם ותעבדו.

אורלי לוי אבקסיס: - - אבירת איכות השלטון של המוסד - - - אני רוצה לומר לכם, רבותיי.

אורלי לוי אבקסיס: המצטיינת של הפרלמנטריה, אבירת איכות השלטון ואות אומץ, בנוסף לכל הפרסים האחרים שאנחנו מדברים בהם באמצעי תקשורת כאלה ואחרים.

אורלי לוי אבקסיס: אתם מנסים ליצור עכשיו איזושהי מנטרה כאילו אני לא עובדת.

אורלי לוי אבקסיס: כשאת תעשי עשירית ממה שאני עשיתי את יכולה לזעוק את הדברים, לצעוק אותם, להביא אותם - - -

שירלי פינטו קדוש: לא מזלזלת בעשייה שאת עשית, אני אומרת שכרגע האופוזיציה לא מגיעה לוועדות.

שירלי פינטו קדוש: כל מה שעשית – עשית, אבל - - -

יצחק פינדרוס: אני פה שלושה שבועות, פעם ראשונה אני רואה אותך פה.

שירלי פינטו קדוש: אני הייתי בוועדות אחרות: ועדת העבודה והרווחה, ועדת החינוך.

שירלי פינטו קדוש: אולי לא הגעתי לכאן פנימה אבל הייתי בוועדות אחרות.

שירלי פינטו קדוש: אבל אתם לא הייתם אפילו בוועדות אחרות, אז אל תשוו בינינו.

אורלי לוי אבקסיס: 13 שנה אני ישנה פה, הילדים שלי בבית - - -

וליד טאהא: חברים, אנחנו פה מנמקים הסתייגויות.

וליד טאהא: אם את מחשבת את זה מהזמן של ההסתייגויות – אין לי בעיה, אורלי.

וליד טאהא: אבל אם לא – בבקשה לחזור להסתייגויות.

אורלי לוי אבקסיס: אתה צריך לשמור גם על כבודם של חברי הכנסת.

אורלי לוי אבקסיס: מגיעים פה נורבגים שלא היו יום אחד בכנסת, באים בטענות למצטיינים של הכנסת, ואני אומרת את זה בצנעה גדולה כי יש לי את כל - - -

קריאות: - - -

אורלי לוי אבקסיס: היא נורבגית.

אורלי לוי אבקסיס: היא לא נבחרה - - -

וליד טאהא: לא נחלק ציונים לאף אחד - - -

שירלי פינטו קדוש: אני לא נבחרתי?

שירלי פינטו קדוש: את רוצה להגיד לי שאני לא נבחרתי?

שירלי פינטו קדוש: אני לא הבאתי קולות להצביע?

אורלי לוי אבקסיס: בואי נבחן את הרשימה שלך, את לא נבחרת.

אורלי לוי אבקסיס: עובדתית.

שירלי פינטו קדוש: אני הבאתי הרבה יותר קולות, אני גם באה לוועדות ולעבוד.

וליד טאהא: - - -

אורלי לוי אבקסיס: אתה תגן על זכותי לדבר - - -

וליד טאהא: חברת הכנסת שירלי פינטו - - -

שרון רופא אופיר: קודם כל מגיע לחברת הכנסת אורלי לוי מדליה, היא השיגה את המטרה, המסר עבר.

וליד טאהא: נחזיר את הדיון להסתייגויות.

שרון רופא אופיר: כל שבוע יש דף מסרים.

שרון רופא אופיר: המסר המרכזי השבוע - - -

אורלי לוי אבקסיס: - - -

שרון רופא אופיר: הוא הנושא הנורבגי והנורבגיות.

אורלי לוי אבקסיס: שרון, תתביישי לך.

שרון רופא אופיר: אני אתבייש?

שרון רופא אופיר: את התחלת עם זה.

אורלי לוי אבקסיס: אני מדברת על העבודה בכנסת.

אורלי לוי אבקסיס: אם אתה לא תשמור על זכותי לדבר, תעצור את השעון.

וליד טאהא: אני נתתי לך אפילו מעבר לזכות שנותן כל יו"ר ועדה לחברי הכנסת.

וליד טאהא: את מדברת כבר רבע שעה.

וליד טאהא: את מדברת אפילו יותר מרבע שעה.

וליד טאהא: אז בואי, תמשיכי את ההסתייגות האחרונה שלך וגם זו שרצית לומר בעל פה, בבקשה.

אורלי לוי אבקסיס: אני רוצה לומר את ההסתייגות הכי חשובה פה, אוקיי?

אורלי לוי אבקסיס: יש פה חברי כנסת שהם נושאי כלים, כי הם יודעים שיש להם חרב על הצוואר.

אורלי לוי אבקסיס: הם יכולים לשנות פה סדרי עולם.

אורלי לוי אבקסיס: האצבע שלהם יכולה להכריע.

אורלי לוי אבקסיס: היא יכולה להכריע אם יהיה דיור ציבורי או לא.

אורלי לוי אבקסיס: הם יכולים להכריע אם אנחנו נכריז מה הם שוחקים כדי לדעת שאותן עבודות ניקיון בקניונים לא יצטרכו להאריך להן את גיל הפנסיה רק כדי לקבל קצבת זקנה.

אורלי לוי אבקסיס: אותם אנשים לא מגיעים לוועדות.

אורלי לוי אבקסיס: אני מגיעה יותר מכל שר אחר שהיה.

אורלי לוי אבקסיס: אתם לא תבואו להטיף.

וליד טאהא: העברת את המסר, העברת את המסר.

וליד טאהא: אף אחד לא עונה לה.

וליד טאהא: העברת את המסר, חוזרים להסתייגויות.

שירלי פינטו קדוש: לא - - - בשום דבר ממה שעשית, אבל אני אומרת - - -

וליד טאהא: את לא עונה לה, ואנחנו חוזרים להסתייגויות.

אורלי לוי אבקסיס: והמנטרה הזו והבון טון שנהיה לכם - - - תלמדו את ספר החוקים של הכנסת.

וליד טאהא: חברת הכנסת, אמרת את מה שרצית לומר לחברת הכנסת שירלי פינטו.

וליד טאהא: אנחנו חוזרים להסתייגויות שלך.

אורלי לוי אבקסיס: אני נזהרת בכבודכם, פשוט נזהרת בכבודכם.

אורלי לוי אבקסיס: אתה כמי שיודע פה בכנסת מי שעובד ומי לא עובד, גם אתה ראוי לשמור על כבודי.

וליד טאהא: בסדר, זה ויכוח לא ענייני בינתיים.

וליד טאהא: לצורך העניין אנחנו בהסתייגויות לחוק התחדשות עירונית.

אורלי לוי אבקסיס: מה שאני שכחתי או מה שאני - - -גם בעוד 20 שנה לא תעשו.

אורלי לוי אבקסיס: את הילדים הקטנים שלי בבית – אני לא רואה אותם, לא יום ולא לילה.

אורלי לוי אבקסיס: פעמיים דחיתי את יום ההולדת של הילד הקטן שלי.

אורלי לוי אבקסיס: אתם תלמדו אותי מה זו עבודה בכנסת.

אורלי לוי אבקסיס: חוצפנית.

אורלי לוי אבקסיס: אתה יודע מה הבעיה עם טירונים?

אורלי לוי אבקסיס: טירונים באים רעבים.

אורלי לוי אבקסיס: הם גם לא מבינים כלום איך השיטה עובדת וגם - - -

שירלי פינטו קדוש: דיברנו על הסתייגויות, ואת רק ממשיכה וממשיכה וממשיכה.

אורלי לוי אבקסיס: את לא בזכות דיבור.

וליד טאהא: שירלי, בבקשה.

וליד טאהא: אני לא מאפשר לאף אחד לענות לה.

וליד טאהא: אף אחד לא עונה.

וליד טאהא: ואני עכשיו מחשב את הדברים שלך כנימוק של ההסתייגות.

אורלי לוי אבקסיס: אז אמרנו שאנחנו מבקשים להסתכל באופן שונה על הסרבנים – בין אם הם משקיעים ובין אם - - - ואם את תקשיבי לתוכן אולי תביני שאנחנו מדברים על להגן על אוכלוסיות מוחלשות.

אורלי לוי אבקסיס: אז אולי תראי לנכון להגן גם על אוכלוסיות מוחלשות.

וליד טאהא: חברת הכנסת מנמקת את ההסתייגות שלה.

וליד טאהא: אף אחד לא עונה לה.

אורלי לוי אבקסיס: אני רוצה למחוק את סעיף 2(ב)(1) ובמקומו יבוא: אם קבע שמאי פינוי ובינו כי התמורה לבעלי הדירות בעסקאות פינוי ובינוי המוצעת נקבעה בהתאם לעקרונות שוויוניים וכדאיות כלכלית עבורם וכי תחשיב העליות הנוספות בדירה המוצעת, גם הארוכות טווח, ובפרט עלייה בארנונה, הוצאות ניהול ותחזוקת הדירה והשטחים והנכסים המשותפים – אפשריים לאור אמצעי המחייה של הדייר חזקה כי העסקה בעלת כדאיות כלכלית.

אורלי לוי אבקסיס: דברי ההסבר- כדי לשמור על האיזון ולוודא שדיירים יוכלו לעמוד בהישארותם בדירה שלהם יש להרחיב את ההגדרה כך שתכלול בחינה כלכלית גם ליכולת של הדייר להתמודד עם העלויות הנוספות שפרויקט ההתחדשות הזו יביא עליו.

וליד טאהא: עכשיו ביקשת להוסיף הסתייגות בעל פה, אז תקראי את הנוסח שלה.

אורלי לוי אבקסיס: אז אני אגיד אותה וינסחו אותה הנסחים.

אורלי לוי אבקסיס: אני מבקשת ככה – שהזכות של הדייר, ואנחנו מדברים על הדיירים הוותיקים, אלה שמתגוררים, לא אלה שהם בעלי אינטרס כלכלי, שיהיה להם את זכות הייצוג המשפטי של הסיוע המשפטי כדי לעמוד מול כל הטייקונים האלה ומול כל בעלי האינטרסים האלה כדי שהאינטרס של היחיד בתוך כל המערכת הגדולה הזאת לא ייפגע.

וליד טאהא: שהמדינה תשלם להם כאשר תובעים אותם למשפט.

אורלי לוי אבקסיס: אני מבקשת שיעמידו להם סיוע משפטי.

וליד טאהא: שהמדינה תסייע להם משפטית.

אורלי לוי אבקסיס: דרך אגב, עושים את זה גם בדיור הציבורי, באוכלוסיות מסוימות.

אורלי לוי אבקסיס: ובנוסף – סעיף גישור.

אורלי לוי אבקסיס: אני גם אוסיף אותו בעל-פה.

וליד טאהא: אבל דיברת על הוספת סעיף אחד בעל פה, ואישרתי אותה.

אורלי לוי אבקסיס: או לחילופין.

וליד טאהא: אז לא, אני לא מאשר את השנייה.

אורלי לוי אבקסיס: בסדר, גם מקובל.

וליד טאהא: אז אנחנו נחזור לבחירתך – אם את רוצה להצביע על ההסתייגויות כפי שהן או בחבילה אחת.

אורלי לוי אבקסיס: הייתי מציע לפי סעיף, כי אם יש פה רגישות, אולי מישהו יתמוך באיזה סעיף.

וליד טאהא: אז בפנינו 9 סעיפים – 8 ועוד אחד בעל פה.

וליד טאהא: אנחנו עושים את זה לפי סעיף או לפי הסתייגות?

אורלי לוי אבקסיס: לפי הסתייגות.

וליד טאהא: אז חברי הכנסת, אנחנו מצביעים על ההסתייגויות שנימקה חברת הכנסת אורלי לוי אבקסיס.

וליד טאהא: שלחת את זה בשם סיעת הליכוד?

אורלי לוי אבקסיס: בשם כל חברי סיעת הליכוד.

וליד טאהא: שלחה חתימות, כן.

וליד טאהא: אז הסתייגות מס' 1 – מי בעד?

וליד טאהא: מי נגד?

וליד טאהא: הצבעה הסתייגות מס' 1 לא התקבלה.

וליד טאהא: הסתייגות מס' 1 לא התקבלה.

וליד טאהא: הסתייגות מס' 2.

וליד טאהא: מי בעד ההסתייגות?

וליד טאהא: מי נגד?

וליד טאהא: הצבעה הסתייגות מס' 2 לא התקבלה.

וליד טאהא: הסתייגות מס' 2 לא התקבלה.

וליד טאהא: הסתייגות מס' 3 – מי בעד?

וליד טאהא: מי נגד?

וליד טאהא: הצבעה בעד – אין נגד – 5 נמנעים - אין

וליד טאהא: הסתייגות מס' 3 לא עברה.

וליד טאהא: הסתייגות מס' 4 – מי בעד ההסתייגות?

וליד טאהא: הצבעה בעד – אין נגד – 4 נמנעים – אין הסתייגות מס' 4 לא עברה.

וליד טאהא: הסתייגות מס' 4 לא עברה.

וליד טאהא: הסתייגות מס' 5.

וליד טאהא: מי בעד?

וליד טאהא: מי נגד?

וליד טאהא: הצבעה הסתייגות מס' 5 לא התקבלה.

וליד טאהא: הסתייגות מס' 5 לא עברה.

וליד טאהא: מי בעד הסתייגות מס' 6?

וליד טאהא: הצבעה הסתייגות מס' 6 לא התקבלה.

וליד טאהא: הסתייגות מס' 6 לא התקבלה.

וליד טאהא: מי בעד הסתייגות מס' 7?

וליד טאהא: מי נגד?

וליד טאהא: הצבעה הסתייגות מס' 7 לא התקבלה.

וליד טאהא: הסתייגות מס' 7 לא התקבלה.

וליד טאהא: מי בעד הסתייגות מס' 8?

וליד טאהא: הצבעה הסתייגות מס' 8 לא התקבלה.

וליד טאהא: הסתייגות מס' 8 לא התקבלה.

וליד טאהא: הסתייגות מס' 9 – הסתייגות בעל פה.

וליד טאהא: מי בעד ההסתייגות?

וליד טאהא: הצבעה הסתייגות מס' 9 לא התקבלה.

וליד טאהא: הסתייגות מס' 9 לא עברה וכן כל ההסתייגויות שנימקה חברת הכנסת אורלי לוי אבקסיס.

וליד טאהא: אנחנו עכשיו חוזרים להסתייגות שהגיש חבר הכנסת איתמר בן גביר וכל סיעת הציונות הדתית.

וליד טאהא: יש לנו פה 5 הסתייגויות.

וליד טאהא: אתה תרצה לנמק כל סעיף בנפרד?

איתמר בן גביר: נעשה את כולן יחד.

וליד טאהא: כמה זמן אתה רוצה?

איתמר בן גביר: 10 דקות.

איתמר בן גביר: אפילו פחות.

איתמר בן גביר: קודם כל הערה – המחלוקת בינינו היא גדולה, כמו שאמרתי כאן בנאום הפתיחה כשנכנסת להיות יושב-ראש ועדה.

איתמר בן גביר: אבל אתה בתור יושב-ראש ועדה צריך להיות ממלכתי ולהתנהג עם כולם גם בצורה ממלכתית.

איתמר בן גביר: וכשאני שואל, כי אתה יודע שאני צריך לצאת לשבעה, לניחום אבלים – אני בסך הכול שואל שאלה, השאלה שאני שואל כאן היא: מה לוח הזמנים כאן?

איתמר בן גביר: מתי קוראים את הסתייגות שלי?

איתמר בן גביר: ואני חושב שלא היה קורה כלום אם היית עונה לי תשובה.

וליד טאהא: אל"ף, אני לא יודע.

איתמר בן גביר: אמרתי את זה למנהלת הוועדה.

וליד טאהא: על הנסיבות אני לא יודע.

איתמר בן גביר: אז בסדר.

איתמר בן גביר: אני אומר – אני בסך הכול רציתי לדעת לוחות זמנים.

וליד טאהא: אני לא ידעתי את לוחות הזמנים שלך.

וליד טאהא: לי יש את לוחות הזמנים שלי.

איתמר בן גביר: אבל לא באתי להכתיב לך לוח זמנים.

וליד טאהא: בסדר, אני לא ידעתי.

וליד טאהא: לא ידעתי על מה דיברת.

איתמר בן גביר: אני חשבתי שאתה פשוט לא רוצה לשמוע.

איתמר בן גביר: בסך הכול רציתי לדעת מתי אני.

איתמר בן גביר: אני חושב שזה סופר לגיטימי, ואני חושב שאתה כיושב-ראש ועדה מחויב להתנהל בצורה ממלכתית.

איתמר בן גביר: עכשיו אני רוצה לדבר על ההסתייגויות שלי, ואגיד משהו כללי כי אני לא רוצה להאריך כאן.

איתמר בן גביר: ההסתייגויות שלי נובעות כולן מדאגה בסופו של דבר לאזרח הקטן, ויש בינינו פערים, ממש תהום אידיאולוגית, אבל לפחות בשם מי שכאן מדבר, וגם אתה, אדוני, יושב-ראש הוועדה – אתם טוענים: אנחנו עוזרים לאזרח הקטן, אנחנו פועלים לטובת האזרח הקטן.

איתמר בן גביר: אז ההסתייגויות שלי נוגעות בדיוק בנושא הזה של האזרח הקטן ובדיוק איך לעזור לו איך לעמוד מול אותה רשות עירונית או הטייקונים, או כל מיני בעלי אינטרסים כאלה ואחרים.

איתמר בן גביר: אני קודם כל מפנה לסעיף 20(6)(א)(1) ו -21(ב)(ג)(2) שעוסקים בהיטלי השבחה.

איתמר בן גביר: אני מבקש שבמקום "מחצית" לתקן את זה ל "בשיעור של 45%".

איתמר בן גביר: בדברי ההסבר כתבתי: המטרה בשני התיקונים ששיעור ההיטל המרבי שאפשר יהיה להטיל על הציבור בגין השבחת הקרקע לא יעלה על 45% במקום 50%.

איתמר בן גביר: צריך להגן על הציבור ככל הניתן בכל תהליכי ההתקשרות בין העירייה והיזמים לבעלי הדירות.

איתמר בן גביר: בשיח האינטרסים בהתחדשות העירונית יש לאזן בין הצורך בכדאיות ליזמים, רצון העיריות בפיתוח וחידוש העיר לבין ההגנה על בעלי הדירות.

איתמר בן גביר: וזה נושא מאוד מאוד חשוב.

איתמר בן גביר: אני מבין שיש כאן את האינטרסים של היזמים ואת האינטרסים של העירייה והרצון לעשות מכל העניין הזה גם עסק כלכלי כי אחרת אף אחד לא יבוא לזה.

איתמר בן גביר: אבל מצד שני צריך להגן גם על האוכלוסייה החלשה.

איתמר בן גביר: ואתם מתיימרים, כביכול, אדוני – לפחות לפי מצע הבחירות, דיברתם כל הזמן על להגן על האוכלוסיות החלשות.

איתמר בן גביר: אני מדבר כאן על כל מיני חברים בקואליציה.

איתמר בן גביר: אז תתכבדו.

איתמר בן גביר: תתכבדו ותגנו על האזרח.

איתמר בן גביר: אותו הדבר בסעיף 20 (6)(א)(2) במקום "חמש שנים" יבוא – "שבע שנים".

איתמר בן גביר: ועוד פעם, דברי ההסבר: על מנת ליצור ודאות גבוהה יותר בקרב בעלי הדירות מוצע להגדיל את משך הזמן בו לא ניתן לשנות את שיעור ההיטל.

איתמר בן גביר: גם כאן המטרה היא הגנה על הצד של בעלי הדירות בחוזה, שמלכתחילה נמצאים במקום חלש יותר בפערי מידע מול היזמים.

איתמר בן גביר: עכשיו אני עובר לסעיף 22 (6)(א), ששם, בסעיף הזה עמוד 12 אתם כותבים שהיזם או מי מטעמו ניצל לצורך החתימה את מוגבלותו הרפואית, הנפשית, השכלית של בעל הדירה, כשהיזם או מי מטעמו ידע או היה עליו לדעת על קיומה של מוגבלות כאמור.

איתמר בן גביר: זה סעיף ראוי, זה סעיף חשוב, אבל למה שלא נרחיב אותו?

איתמר בן גביר: הרי בדיני חוזים לא מתעסקים רק בשלב הסופי.

איתמר בן גביר: בדיני חוזים, גם בחוק של תרופות ופיצוי על כל מיני חוזים יש גם את השלב של המשא ומתן, וגם בשלב הזה מאוד מאוד מאוד חשוב שתהיה הגנה כנגד ניצול של מוגבלות רפואית או מוגבלות נפשית, או מוגבלות שכלית.

איתמר בן גביר: הרי יכול להיות לצורך הדוגמה שמנהלים איזשהו משא ומתן ומנצלים תוך כדי המשא ומתן את המוגבלות הרפואית והנפשית או השכלית של בעל הדירה, ואז בסופו של יום החתימה נעשית בצורה שמבחינה משפטית אין כאן ניצול.

איתמר בן גביר: אז למה כל המשא ומתן לא יהיה גם הוא מוגן?

איתמר בן גביר: ולכן אנחנו כותבים בדברי ההסבר שאנחנו רוצים לתקן את זה.

איתמר בן גביר: קודם כל, במקום "לצורך חתימה" יבוא: "לאורך המשא ומתן", ובדברי ההסבר אנחנו כותבים: "ניצול" – כאמור בסעיף...." זה יכול להתקיים לאורך כל שלבי המשא ומתן, לא רק לצורך החתימה.

איתמר בן גביר: ברצוננו למנוע ניצול זה.

איתמר בן גביר: התיקון בא למנוע מצב בו היזם פועל בחוסר תום לב ורק לקראת החתימה פועל בהוגנות, ואז בעל הדירה הוא כבר לקוח שבוי.

איתמר בן גביר: לפי הסעיף המוצע בוועדה – יכול לזכות בהגנה כי הוא לא פעל בעת החתימה בניצול.

איתמר בן גביר: בואו נגן על מי שרוצים לנצל אותו.

איתמר בן גביר: חברת הכנסת פינטו, אני פונה גם אליך.

איתמר בן גביר: את באמת יש לך זכויות ואני יודע כמה את רוצה ורוצה ומעניין אותך להגן על האוכלוסיות האלה.

איתמר בן גביר: בואי נגן עליהם, בואי נרחיב את ההגנה.

איתמר בן גביר: זה מה שהבטחתם לבוחר.

איתמר בן גביר: והדבר הנוסף שרציתי לתקן – סעיף 22 (6)(א)(2) ו- 22 (6)(א)(4) – לאחר "בעל הדירה" יבוא: "מי מטעמו".

איתמר בן גביר: ישנה הרחבה מצד היזם ל "מי מטעמו", ואנחנו רוצים להרחיב את הנושא הזה של בעל הדירה, עוד פעם – כדי למנוע את מרחב האפשרויות להטעייה, ובכך להגן על בעלי הדירות.

איתמר בן גביר: כל התיקונים שאני הצעתי כאן – המטרה שלהם היא להגן על החלש.

איתמר בן גביר: כל התיקונים שהצעתי כאן, המטרה שלהם להגן על הזכויות של מי שעומד מול עירייה, מול קבלנים, מול יזמים, מול טייקונים – מול אנשים חזקים מאוד מאוד מאוד.

איתמר בן גביר: כשמדברים על הגנה על חלשים זה לא רק לדבר, אלא גם לעשות.

איתמר בן גביר: אני מצפה מכם שתקבלו את ההסתייגויות שלי, שתצביעו בעדן.

איתמר בן גביר: ומי שלא מצביע בעד ההסתייגויות האלה, המשמעות היא שהוא לא באמת רוצה לדאוג לחלשים.

איתמר בן גביר: גם ככה יש כאן בעיות לא פשוטות בחוק הזה.

איתמר בן גביר: לא כאן המקום לעמוד על כולן, אבל יש כאן בעיות.

איתמר בן גביר: מצד שני, כל הנושא הזה של פינוי בינוי הוא דבר חשוב, דבר שמפתח את המדינה, דבר שתורם, אבל לא תוך כדי שדורסים אנשים חלשים.

וליד טאהא: תודה רבה.

וליד טאהא: אתה מעוניין להצביע על כל סעיף בנפרד?

איתמר בן גביר: כן.

איתמר בן גביר: להצביע בנפרד.

וליד טאהא: תודה רבה.

וליד טאהא: אז אנחנו מתחילים בהצבעות על ההסתייגויות של חבר הכנסת איתן בן גביר.

וליד טאהא: הסתייגות מס' 1 של חבר הכנסת בן גביר.

וליד טאהא: מי בעד?

וליד טאהא: הצבעה בעד – אין נגד – 4 נמנעים – אין ההסתייגות לא התקבלה

וליד טאהא: ההסתייגות לא התקבלה.

וליד טאהא: מי בעד הסתייגות מס' 2?

וליד טאהא: מי נגד?

וליד טאהא: הצבעה בעד – אין נגד – 3 נמנעים – אין ההסתייגות לא התקבלה

וליד טאהא: ההסתייגות לא התקבלה.

וליד טאהא: מי בעד הסתייגות מס' 3?

וליד טאהא: הצבעה ההסתייגות לא התקבלה.

וליד טאהא: ההסתייגות לא התקבלה.

קריאה: רביזיה.

וליד טאהא: מי בעד הסתייגות מס' 4?

וליד טאהא: הצבעה ההסתייגות לא התקבלה.

וליד טאהא: ההסתייגות לא התקבלה.

קריאה: רביזיה.

וליד טאהא: מי בעד הסתייגת מס' 5?

וליד טאהא: מי נגד?

וליד טאהא: הצבעה בעד – אין נגד – 4 נמנעים – אין ההסתייגות לא התקבלה.

וליד טאהא: אז יש לנו בתוך ההסתייגויות של בן גביר 3 רביזיות, וגם רביזיה אחת של חברת הכנסת אורלי לוי אבקסיס.

וליד טאהא: אנחנו נעשה את הרביזיות אחרי שניתן לחבר הכנסת פינדרוס לנמק, או שנעשה את הרביזיות עכשיו?

קריאות: - - -

וליד טאהא: הגענו להסתייגויות של חבר הכנסת פינדרוס וקבוצת יהדות התורה.

וליד טאהא: יש לנו 29 הסתייגויות.

וליד טאהא: אתן לך לנמק את ההסתייגויות.

וליד טאהא: אם תרצה לעשות את זה בנפרד - - -

יצחק פינדרוס: תלוי.

יצחק פינדרוס: יש חלקים שארצה בנפרד.

יצחק פינדרוס: אני רוצה להקדים ולומר – יש כאן

יצחק פינדרוס: חלק מההסתייגויות שחופפות להסתייגויות שקיבלנו מאנשים שנמצאים בשטח ועוסקים בעניין הזה, והם לא מייצגים גוף מסוים אינטרסנטי בעניין.

יצחק פינדרוס: לכן אני מתפלא על הוועדה שהיא לא קיבלה והפנימה את הסוגיות האלה.

יצחק פינדרוס: מה שהוגש על ידי היחידה לשיתוף הציבור – מעורבות אזרחית בעירית ירושלים, מה שהוגש על ידי יובלים – אלה שני גופים שעוסקים בעניין הזה והם מכירים מקרוב, צר לי לומר – יותר מארז קמיניץ או מאנשי משרד השיכון שעוסקים בזה פחות שנים ממה שהאנשים האלה עוסקים בזה ומכירים את הבעייתיות, והגישו הסתייגות עניינית.

יצחק פינדרוס: אני לתומי חשבתי, מכיוון שהתחלנו שבוע חדש וסיימנו את פרשת וירא, וסיימנו עם מהפכת סדום והשופט העליון של סדום שניצול – מי שלא זוכר, לוט הפך להיות שופט עליון בסדום מהר מאוד.

יצחק פינדרוס: זה מזכיר לי דברים.

יצחק פינדרוס: הוא הצטרף לכוחות הטובים, מהר מאוד עשו אותו לשופט עליון שם והצליחו להוציא אותו משם.

יצחק פינדרוס: אני מתחיל עם ההסתייגות הראשונה.

יצחק פינדרוס: בעצם הציג אותה פרופ' חיים זנדברג כאן, כשהופיעו פה מהמכון לרפורמות מבניות.

יצחק פינדרוס: ההסתייגות באופן מהותי אומרת כדלקמן: יש אזרחים בישראל שיש להם זכויות, ואנחנו במסגרת החוק הזה באים ומוציאים מהידיים שלהם את הזכויות.

יצחק פינדרוס: אני אולי אפילו ארחיב ואומר, אם מדברים אתי על כדאיות כלכלית ושהיזמים רוצים – אז אני אספר לאנשי האוצר ומשרד השיכון שהיום יש שוק חדש במדינת ישראל.

יצחק פינדרוס: יש מאעכר שבא ומארגן דיירים.

יצחק פינדרוס: המאעכר מוכר את ההסכם שהוא הגיע אליו עם הדיירים ליזם, ואני יודע על מקרה אחד לפחות שהמחירון של המאעכר על על 30 דירות – לפנות ולהפוך אותן ל-140 דירות, המחיר שהוא אמור לקבל מהיזם הוא 25 מיליון שקל.

יצחק פינדרוס: וכאן שואלים: הרי אותם 25 מיליון שקל היו יכולים ללכת לדיירים.

יצחק פינדרוס: זאת אומרת, אם אנחנו היינו מגנים על הדיירים אותם 25 מיליון שקל – עזבו כבר תיאוריה, בסדר?

יצחק פינדרוס: פרופ' זנדברג דיבר מהאקדמיה על תיאוריה.

יצחק פינדרוס: יש זכויות, יש דירות – יש לי דירה אחת, אתה הופך ל-100, תן לי 10%, תן לי 20% - עזבו את זה, אני מדבר אתכם פרקטיקה, מהשטח.

יצחק פינדרוס: אם המחיר היום להגיע להסכמה הוא 20 מיליון שקל, למה ה-20 מיליון שקל האלה לא ילכו לדיירים?

יצחק פינדרוס: זאת אומרת שלכל דייר – 700 אלף שקל, תבינו.

יצחק פינדרוס: לקחו לו בעצם מהפה את הזכויות.

יצחק פינדרוס: כשאתה מוריד לו את הזכויות, מוריד לו את ההסכמה, אתה מוריד לו מהבנייה הבלתי חוקית, אתה מכריח אותו בעצם עם אקדח ברקה – וכאן נכנס גם הסיפור של ההסתייגות של ש"ס עם מהנדס העיר.

יצחק פינדרוס: אתה בא עם אקדח ברקה לאותו מסכן ואומר לו: יש לך שתי אופציות – או שתעוף מהדירה, או שנעיף אותך מהדירה.

יצחק פינדרוס: אין אופציה שלישית.

יצחק פינדרוס: וניתן לך, כפי שאמרתי, לפי תיקון 21,אתה תיתן לו במקרה הטוב 12 מ'.

יצחק פינדרוס: במקרה הרע גם זה לא, כי הוא סגר מסתור כביסה, אני מזכיר לכם.

יצחק פינדרוס: זאת אומרת, הוא יוצא בלי כלום עם אקדח ברקה.

יצחק פינדרוס: מי מגן על אותו חלש?

יצחק פינדרוס: עורך דין אין לו, הוא לא יכול לשכור עורך דין.

יצחק פינדרוס: מאעכר שירוץ בשבילו לעירייה – אין לו, בסוף אתה מביא אותו לשופט, אם הוא לא אמר את המילה הנכונה בבית המשפט, הרי זה סרט נע, אז הוא יוצא בלי המכנסיים.

יצחק פינדרוס: על מה ולמה?

יצחק פינדרוס: מה הפשע שהוא עשה?

יצחק פינדרוס: לכן אני מבקש להציע הסתייגות שהתמורה שהוצעה לבעל הדירה או חוכר לדורות שפוגעת בזכויותיו היחסיות במקרקעין או שאינה מקנה לו לפי חלקו את התמורה המרבית, אז "דירת התמורה" – במקום זה יבוא "התמורה המרבית", ולא "דירת התמורה" – "מרב הזכויות במקרקעין שניתן לקבל בעסקת פינוי בינוי שנעשתה ברצון בין מוכר לקונה, ולא פחות מדירת התמורה כהגדרתה בסעיף 17 לחוק הרשות הממשלתית להתחדשות עירונית.

יצחק פינדרוס: ובסעיף 2(ב)(6) – בכל מקום שנאמר "דירת התמורה" או "דירת תמורה" יבואו המילים: "התמורה המרבית" ו- "תמורה מרבית", בהתאמה.

יצחק פינדרוס: אנחנו צריכים להגן על החלש.

יצחק פינדרוס: זה התפקיד שלנו, תפקיד של מנהיגי ציבור.

יצחק פינדרוס: משה רבנו כידוע במדרש נבחר להיות מנהיגם של עם ישראל כשהוא רדף אחרי כבשה שהייתה צמאה.

יצחק פינדרוס: תפקידנו להגן על החלש מגזל הרבים.

יצחק פינדרוס: והמהירות הזאת שהולכים בה פה היא לא נכונה, כפי שאמרתי.

יצחק פינדרוס: היא לא נכונה מוסרית, היא לא נכונה אתית, והיא גם לא נכונה פרקטית.

יצחק פינדרוס: אומרים לכם את זה כל אלה שנמצאים בשטח, חוץ מהיזמים.

יצחק פינדרוס: אני מסכים שהתאחדות הקבלנים לא אוהבת את מה שאני אומר עכשיו.

יצחק פינדרוס: אבל חוץ מהיזמים, כל מי שתשאל אותו, שנמצא בשטח באופן אובייקטיבי יגיד לך שהדבר הזה הוא לא נכון בלי ההסתייגות שהאדם החלש יקבל את התמורה המרבית.

יצחק פינדרוס: אני רוצה על זה שיצביעו בנפרד.

יצחק פינדרוס: עכשיו אנחנו בסעיף 2: המילים "בעל דעה מייעצת" ימחקו ובמקומם יבוא "כמשקיף".

יצחק פינדרוס: בסעיף 6: בהגדרת אזור במקום "30" יבוא "10" תיקון חוק פינוי ובינוי.

יצחק פינדרוס: הגדרת "רוב מיוחס" תימחק.

יצחק פינדרוס: אני עוד פעם חוזר ואומר: הדרישה הזאת, אחרי שכבר – אני מזכיר לכם – אנחנו נמצאים במצב שסיימו תכנון, זאת אומרת – יש ודאות, ועדיין היזם לא מצליח לשכנע את אותם שליש שנשארו, זה אומר שיש פה בעייתיות.

יצחק פינדרוס: והבעייתיות, עוד פעם לסבר את האוזן כמו שאמרתי בוועדה הקודמת: יכול להיות ש 30-20% מהדירות הן בכלל של יזמים נדל"ניים, יכול להיות ש 30-20% זה בעלים אחד, ולכן עצם זה שהוא לא מצליח להתרומם מעל ה-35% זה אומר דרשני, ולכן אני מציע להוריד את הסעיף הזה, הגדרת "רוב מיוחס".

יצחק פינדרוס: סעיף 2 ישונה: "הסכימו כלל בעלי הדירות במקבץ לפינוי ובינוי לכרות עסקת פינוי בינוי ומצא בית המשפט כי בעל דירה באות מקבץ שחזר בו מהסיכום ומסרב סירוב בלתי סביר להעביר את זכויותיו לשם ביצוע העסקה או מתנה א הסכמתו לכך בתנאים בלתי סבירים".

יצחק פינדרוס: אני יכול לקבל בדיעבד שאם הגעת לבית המשפט והוא רואה שהחזרה שלך היא בלתי סבירה – אני יכול לקבל את זה.

יצחק פינדרוס: אבל לא מעבר לזה, לקחת לבן אדם – להיכנס לו לכיס ולקחת ממנו את הנכסים והכסף שלו זה נראה לי גזל לאור יום.

יצחק פינדרוס: סעיף 22(1)- למחוק אותו, ובמקומו: אחרי "בעלי הדירות" יבוא: "ובתנאי שבבע

יצחק פינדרוס: לותם דירה אחת בלבד במקבץ".

גלעד קריב: זה לחילופין?

גלעד קריב: חבר הכנסת פינדרוס,

יצחק פינדרוס: כדי להימנע מאותה מציאות שבה נכנס יזם, קנה 20-10 דירות במתחם והוא הופך להיות בעל שליטה של 40-30%, הוא בעצם לא צריך את אותם דיירים שנמצאים במקום, אלה שחיים שם 40-30 שנה.

יצחק פינדרוס: הוא פשוט מתעלם מהם.

יצחק פינדרוס: אותו הדבר אחרי במילים "בעלי הדירות" יבוא "ובתנאי שמגוררים בדירתם שבמקבץ למעלה מארבע שנים".

יצחק פינדרוס: סעיף 22(1)(ב)(1) – אחרי המילים "שני שלישים" יבוא: "ובלבד שבבעלותם דירה אחת בלבד במקבץ".

יצחק פינדרוס: אני רוצה להתייחס כפי שהיה עד היום שאם למישהו יש מקבץ דירות הוא הופך להיות אחד, ולא הופך להיות באופן יחסי לכולם.

יצחק פינדרוס: אותו הדבר בסעיף 9.

יצחק פינדרוס: במקום "שלוש חמישיות" יבוא: "ארבע חמישיות".

יצחק פינדרוס: אותו הדבר במקום "למעלה ממחצית" יבוא "ארבע חמישיות" – באותו היגיון.

גלעד קריב: זה לחלופין?

גלעד קריב: זה הכל לחלופין?

יצחק פינדרוס: במקום "70" יבוא "65".

יצחק פינדרוס: גם אדם בן 65, ואנחנו עוד מעט נגיע לזה – בהגדרה של "חולה" כתבו "חולה נוטה למות".

יצחק פינדרוס: מאיפה הוציאו את המושג הזה "חולה נוטה למות"?

יצחק פינדרוס: תהרגו אותי, אני לא מצליח להבין את זה.

איתן גינזבורג: יש חוק כזה.

איתן גינזבורג: יש חולה נוטה למות.

יצחק פינדרוס: אם יש אדם שהוא חולה כרוני ועוד לא - - -

איתן גינזבורג: יש הגדרה כזאת, יש הגדרה כזאת.

איתן גינזבורג: יש הדרה של "חולה הנוטה למות".

יצחק פינדרוס: אני אומר הפוך – מאיפה הוציאו את ההיגיון שלא מפנים בן אדם?

יצחק פינדרוס: אם אדם הוא חולה כרוני והוא נמצא בדירה, למה הוא צריך להגיע למצב שהוא חולה נוטה למות בהגדרה בחוק?

יצחק פינדרוס: זו בדיוק השאלה.

יצחק פינדרוס: על זה בוכה הנביא.

יצחק פינדרוס: אני יודע מה זה "אדם נוטה למות".

יצחק פינדרוס: לא צריך להגיע לחקיקה כדי להבין מה זה, אבל איך הגעתם מפה לחולה הנוטה למות?

יצחק פינדרוס: אם אדם בגיל 60 והוא חולה כרוני – חייבים לפנות אותו?

יצחק פינדרוס: עוד דבר אחד – בסעיף 22(2) – את זה לא הצלחתי להבין.

יצחק פינדרוס: השר שמבין בעניין הזה, ובדיוק דיברתי פה עם החברים, העברתם את זה ברישוי עסקים – השר שמבין בעניין הזה ואמור להיות אמון עליו הוא שר הפנים, לא שר המשפטים.

יצחק פינדרוס: למה שר המשפטים?

וליד טאהא: כי מדובר בסוגיה משפטית.

יצחק פינדרוס: אבל פה מדובר שיבוא להכרעה על התנגדות תכנונית.

וליד טאהא: לא, לא.

וליד טאהא: זו סוגיה מהותית של זכות הקניין.

יצחק פינדרוס: דרך אגב, אני ראיתי בסוגיה המהותית את עמדת משרד המשפטים.

וליד טאהא: על כן הוויכוח איזה שר.

יצחק פינדרוס: זה די הפחיד אותי פה, העמדה של משרד המשפטים על זכות הפגיעה, אני חייב לומר.

יצחק פינדרוס: אני התפלאתי על ארז ועל העמדה הזאת.

יצחק פינדרוס: מאד מאד התפלאתי.

יצחק פינדרוס: אמרתי שוב שאני מצטער שהאנשים האלה לא ירדו אתי פעם אחת לשבת שעתיים בתל אביב או בירושלים בתכנון ובנייה ולראות מה עוברים אותם מסכנים, איזה גיהינום הם עוברים, מול עורכי דין שגובים בין 5,000 ל-10,000 דולר לשעה, שיושבים מולך משופשפים, מקבלים מספיק כסף בשביל לחסל אותה באותה ועדה.

יצחק פינדרוס: אני מציע להם לבוא לראות את זה פעם ואז לדבר שאין בו בעיה של זכות קניין כי יש פה צורך.

יצחק פינדרוס: סעיף 22(4)- למחוק.

יצחק פינדרוס: סעיף 22(4) – תיקון סעיף 2(ב)(א1)(2) במקום "מחצית מכלל בעלי הדירות בבית המשותף" להשאיר את זה שוב, על ה- 2/3 שקיים היום – יבוא: "שני שליש מכלל בעלי הדירות בבית המשותף המתגוררים במתחם חמש שנים לפחות ובתנאי שיש להם דירה אחת".

יצחק פינדרוס: בסעיף 22(4) – תיקון סעיף 2 – במקום מחצית יבוא: שני שליש".

יצחק פינדרוס: בסעיף 22(4) – תיקון סעיף 2(ג) במקום "75" יבוא "70".

יצחק פינדרוס: כמו שהורדנו את זה קודם.

יצחק פינדרוס: אני מציע לכם לשקול את זה.

יצחק פינדרוס: אני יודע שאני לא בקואליציה.

יצחק פינדרוס: בסעיף 22(4) - תיקון סעיף 2(ג) במקום המילים "הנוטה למות כהגדרתו בחוק החולה הנוטה למות, התשס"ו-2005" במקומם יבוא: "כרוני בהתאם לחוזר סמנכ"ל לפיקוח על קופות החולים ושירותי בריאות נוספים".

יצחק פינדרוס: המילים "הנוטה למות כהגדרתו בחוק החולה למות, התשס"ו-2005 יימחקו, ובמקומם יבוא: "הוא נוטל תרופה אחת לפחות על פי מרשם רופא.." – לא משנה, צריך למצוא ניסוח.

יצחק פינדרוס: לא אכפת לי שהניסוח יהיה בהתאם לחוזר סמנכ"ל לפיקוח על קופות החולים על חולה כרוני.

יצחק פינדרוס: בסעיף 4- במקום "שלושים" יבוא "עשרים וחמישה".

יצחק פינדרוס: בסעיף 22(5) – תיקון סעיף 4 במקום הנוסח המוצע יבוא: "לצורך חישוב הרוב המיוחס מבין בעלי הדירות המסכים לעסקת פינוי בינוי בבית משותף שבו שש דירות או יותר, ייחשבו הדירות של מי שבבעלותו יותר מעשרים אחוזים מהדירות בבית המשותף כדירה אחת בלבד".

יצחק פינדרוס: לא עושה שכל שהגיע יזם ורכש דירות כמו שאמרתי קודם – ולא אחזור על זה.

יצחק פינדרוס: במקום "מי שבבעלותו יותר משלושים אחוזים מהדירות" יבוא: "יותר מעשרים אחוזים".

יצחק פינדרוס: בסעיף 22(6) תיקון סעיף 5ב – יש פה דבר אחד שהוא לא נכון.

יצחק פינדרוס: הרי אני מזכיר לכם – בפינוי בינוי איך זה מתחיל?

יצחק פינדרוס: מגיע יזם, מתחיל תכנון.

יצחק פינדרוס: במסגרת התכניות הוא עובר ועדה מקומית ולפעמים גם ועדה מחוזית.

יצחק פינדרוס: עושים לו תיקונים.

יצחק פינדרוס: לצורך העניין אמרו לו שהוא יקבל דירה כזאת.

יצחק פינדרוס: השתנו התוכניות לגמרי, הוא קיבל משהו אחר.

יצחק פינדרוס: אתם צריכים להכניס סעיף בחוק שהוא לפחות – אתם הופכים אותו לדייר סרבן – לפחות שהוא ראה את התוכנית, שהוא מכיר את התוכנית.

יצחק פינדרוס: הרי לפני התכנון אני מבין שהוא לא מכיר.

יצחק פינדרוס: הוא חתם בלאנקו ואמר ליזם – רוץ קדימה.

יצחק פינדרוס: אחר כך אתם חייבים להכניס סעיף שהוא רואה את התוכנית.

יצחק פינדרוס: "היזם לא הציג לבעל הדירה תכנית מפורטת ככל הניתן לגבי דירתו העתידית במתחם, כולל גבוה ומספר הקומה בו תהיה דירתו העתידית".

יצחק פינדרוס: בסעיף 29(2) אני מבין שהורדתם בכלל את כל הסעיף הזה.

יצחק פינדרוס: הורדתם?

יצחק פינדרוס: הסעיף של ה-70 מיליון.

וליד טאהא: לא, הוא נשאר.

קריאה: הוא רק שונה.

יצחק פינדרוס: אז אני מציע שיעלה במקום 70 -100.

יצחק פינדרוס: כשאתם כותבים "הנגב והגליל" לכתוב כמו שמוגדר היום בחוק – "פריפריה נגב וגליל".

יצחק פינדרוס: כי אז אתה מתחיל לדון לפי חוק הנגב והגליל, צריך להכניס – פריפריה נגב וגליל.

יצחק פינדרוס: אם אתה נכנס לשכונת יד אליהו בתל אביב בסוף אתה גם תצטרך את הכסף הזה, לא יעזור כלום.

יצחק פינדרוס: זה נכון שאם נכנסת למרכז תל אביב – לא, אבל יש פה משהו לא הגיוני.

יצחק פינדרוס: השארתם נגב וגליל – זה בסדר, אבל צריך להכניס את המילה "פריפריה", ואני אשמח לקבל התייחסות לעניין הזה.

יצחק פינדרוס: אני חושב שזה לא הוגן.

יצחק פינדרוס: עוד פעם – אני חוזר ליובלים, אני חוזר ליד אליהו, אני חוזר לכפר שלם, לכל המקומות האלה.

יצחק פינדרוס: אתם בעצם מדירים את כל אותן אוכלוסיות שעומדות באמת מול טייקונים מטורפים.

יצחק פינדרוס: מדובר במאות מיליונים, כמו שהגדרתי קודם.

יצחק פינדרוס: אם על 30 דירות באיזשהו מקום משלמים מעבר לתכנון, רק למאעכר 20 מיליון שקלים אתם מבינים לבד שכשעומדים מול מאעכרים זה לא הגיוני.

וליד טאהא: הייתה הערה לגבי פריפריה נגב וגליל – אנחנו רצינו נגב וגליל והיה ויכוח על זה והנוסח האחרון הוא נוסח שהוסכם בסוף.

יצחק פינדרוס: הוסכם על מה?

יצחק פינדרוס: מה אתה עושה עם אנשי כפר שלם?

יצחק פינדרוס: מה אתה עושה עם אנשי יובלים?

יצחק פינדרוס: מה אתה עושה עם אנשי יד אליהו?

יצחק פינדרוס: מה אתה עושה עם כל המקומות האלה, אתה משאיר אותם מחוץ לדבר הזה?

שרון רופא אופיר: למה מחוץ?

יצחק פינדרוס: כי רק נגב וגליל.

וליד טאהא: לא, לא.

וליד טאהא: על זה דנו בוועדה ומיצינו.

וליד טאהא: הערה אחרונה שלך, חבר הכנסת פינדרוס.

יצחק פינדרוס: יש עוד דבר אחד, שאני חייב לומר – ירקתי הרבה דם בירושלים על הפשע הזה.

יצחק פינדרוס: ההכרזה על סעיף 78-77 או על סעיף 14 על ידי הוועדה המחוזית פוגעת נורא נורא באנשים האלה.

יצחק פינדרוס: מאוד מאוד פוגעת.

יצחק פינדרוס: כשאתה נותן אפשרות ליזם להגיש לבד בקשה כזאת, וזה בעצם מה שהחוק בא להגיד – חייב להיות לפחות בהסכמה ראשונית של 30% מהדיירים בשטח.

יצחק פינדרוס: הוא לא יכול להיות מנותק.

יצחק פינדרוס: תבינו, אתם עם אקדח ברקה מול התושבים.

יצחק פינדרוס: הדבר הזה לא יכול להיות.

יצחק פינדרוס: אני אסכם שוב.

יצחק פינדרוס: החוק הזה לדעתי הוא חוק גזל, הוא חוק שאתה גונב.

יצחק פינדרוס: הוא פוגע בזכויות הקניין, בזכויות היסוד של אנשים, הוא פוגע מהותית – סליחה, הרבה יותר מאשר לפגוע באיזה רבי רפורמי שרוצה להתפלל בכותל, שעל זה כל הממשלה נעמדת על הרגליים האחוריות ובזה יש לה זמן לדון.

יצחק פינדרוס: אתה פוגע פה באנשים חלשים, באנשים מסכנים, כמו שאמר הייעוץ המשפטי לכנסת מהרגע הראשון.

יצחק פינדרוס: יש פה בעיות חוקתיות קשות מאוד.

יצחק פינדרוס: אני לא מקבל את הכיסוי של משרד המשפטים.

יצחק פינדרוס: אני חושב שזה לא נכון.

יצחק פינדרוס: כמי שראה והסתכל בעיניים לאותם אנשים מסכנים – יש פה פשע.

יצחק פינדרוס: לוקחים להם זכויות קיימות, מוקנות להם, שלהם, מגרשים אותם בכוח בלי לתת להם שום דבר, בלי לתת להם שום זכויות והם יוצאים במקרים רבים עם אפס, בעיקר אחרי התיקון ב-21.

יצחק פינדרוס: לכן אני מבקש מחברי הוועדה לקבל את ההסתייגות שלי.

יצחק פינדרוס: אני רק רוצה להוסיף עוד משהו אחד: עיריית ירושלים, היחידה לשיתוף ציבור ומעורבות אזרחית – ואני מבקש מכם לשקול את זה, זה נכון שזה אחרי התאריך אז לא יכולתי לרשום על שמי את ההסתייגות הזאת והם לא חברי כנסת אז הם לא יכלו להגיש הסתייגויות, וגם יובלים – גם אחרי שאתם עושים חוקים כאלה חייב להיות איזשהו הליך של גישור מול הדיירים שמעורבים בזה גורמי הרווחה.

יצחק פינדרוס: את הדבר הזה חסמתם.

יצחק פינדרוס: לא יהיה שום הליך של גישור, שום הליך של התדיינות – שום דבר.

יצחק פינדרוס: פשוט אומרים להם – קחו בעיטה ועופו לנו מהעיניים.

יצחק פינדרוס: מישהו צריך להגן על החלשים האלה.

יצחק פינדרוס: תודה.

וליד טאהא: תודה רבה, חבר הכנסת יצחק פינדרוס.

וליד טאהא: ביקשת בתחילת דבריך שנצביע בנפרד על הסתייגות מס' 1.

יצחק פינדרוס: 1, 4,21 ו-22, והסתייגות 28 ו-29.

יצחק פינדרוס: כל אחד מהם בנפרד.

וליד טאהא: מי בעד הסתייגות מס' 1?

וליד טאהא: מי נגד?

וליד טאהא: הצבעה ההסתייגות לא התקבלה.

וליד טאהא: לא התקבלה.

וליד טאהא: בקשה לריביזיה.

וליד טאהא: מי בעד הסתייגות 2 ו-3 ביחד?

וליד טאהא: הצבעה בעד – אין נגד – 4 נמנע – אין ההסתייגות לא התקבלה.

וליד טאהא: ההסתייגויות לא התקבלו.

וליד טאהא: גם כאן בקשה לרביזיה.

וליד טאהא: מי בעד הסתייגות מס' 4?

וליד טאהא: הצבעה ההסתייגות לא התקבלה.

וליד טאהא: ההסתייגות לא התקבלה.

וליד טאהא: בקשה לרביזיה.

וליד טאהא: הסתייגות מס' 5 ועד הסתייגות מס' 20, כולל.

וליד טאהא: מי בעד?

וליד טאהא: הצבעה ההסתייגויות לא התקבלו.

וליד טאהא: ההסתייגויות לא התקבלו.

וליד טאהא: מי בעד הסתייגויות מס' 21 ו-22.

וליד טאהא: הצבעה בעד – אין נגד – 3 נמנעים – אין ההסתייגויות לא התקבלו.

וליד טאהא: ההסתייגויות לא התקבלו.

וליד טאהא: מי בעד הסתייגויות מס' 23 ועד 27, כולל?

וליד טאהא: הצבעה בעד – אין נגד – 4 נמנעים – אין ההסתייגויות לא התקבלו.

וליד טאהא: ההסתייגויות לא התקבלו.

וליד טאהא: מי בעד הסתייגות 28?

וליד טאהא: הצבעה בעד – אין נגד – 3 נמנעים – אין ההסתייגויות לא התקבלו.

וליד טאהא: ההסתייגות לא התקבלה.

וליד טאהא: מי בעד הסתייגות מס' 29?

וליד טאהא: הצבעה ההסתייגות לא התקבלה.

וליד טאהא: ההסתייגות לא התקבלה, רביזיה גם על 29.

וליד טאהא: היות ויש לנו רביזיות גם על הסתייגויות קודמות, גם של חברת הכנסת אורלי לוי אבקסיס ופינדרוס ובן גביר, אנחנו נחזור להצביע על הרביזיות שהוגשו על ההסתייגויות כדי לסיים את הפרק הזה.

וליד טאהא: אני מודה לכם, ישיבה זו נעולה.